Mansuhkan peraturan halang guru bersuara – Cikgu Fadli

KUALA LUMPUR: Kerajaan baharu kelak diminta memansuhkan peraturan yang menyekat guru daripada melontarkan idea, pendapat dan kritikan membina, pada masa yang sama berhujah secara ilmiah.

Justeru, guru Matematik, Cikgu Fadli menggesa kerajaan melonggarkan sedikit peraturan menghalang penjawat awam mengkritik dan menyuarakan kelemahan dalam suatu dasar, termasuk sistem pendidikan negara.

Ini kerana kata Cikgu Fadli atau nama sebenarnya Mohd Fadli Mohamed Salleh, pihak yang lebih memahami dasar yang dibawa adalah kumpulan pelaksana kerana mereka mengaplikasi, mengadaptasi sedalam mungkin sebelum melaksanakan penyampaian kepada penerima akhir secara berkesan.

“Tolonglah mansuhkan peraturan yang mana penjawat awam tidak boleh mengkritik dasar, penjawat awam tidak boleh menyatakan kelemahan. Ini kerana orang yang tahu rosaknya, lemahnya dasar yang dibawa itu adalah pelaksana.

“Dalam hal Kementerian Pendidikan (KPM) pelaksana itu adalah guru. Maka, merekalah yang layak memberi kritikan, ulasan dan maklum balas sama ada dasar itu sesuai atau tidak.

“Jika suara guru disekat, impaknya ialah kerosakan pada sistem dan kesannya pula terhadap murid,” katanya dalam penstriman langsung sebelum ini.

Guru Sekolah Kebangsaan (1) Gombak itu mendakwa terdapat lantikan politik, kroni serta segelintir orang yang tidak layak berada di jawatan tertenty, dan perkara itu perlu diubah, berikutan persepsi terhadap integriti pihak terbabit semakin terhakis.

“Pendidikan perlu diasingkan daripada politik. Walaupun ia mungkin akan mengambil masa, situasi itu perlu diubah. Ini kerana sekiranya ada campur tangan politik, maka wujud kepentingan untuk mengatur orang-orang tertentu dalam jawatan.

“Perkara ini sudah lama berlarutan sejak berpuluh-puluh tahun. Integriti sangat penting. Jika tidak, negara boleh hancur kerana rasuah, tiada integriti dan kroni. Kesannya akan merebak hingga ke peringkat kakitangan bawahan, termasuk di sekolah.

“Budaya ‘Little Napoleon’, budaya tidak sihat itu perlu dihapuskan kerana ia merosakkan seluruh organisasi,” dakwanya.

Terdahulu, Lembaga Tatatertib Perkhidmatan Pendidikan memutuskan beliau tidak akan dikenakan sebarang tindakan tatatertib oleh KPM.

Berdasarkan surat keputusan yang tular dalam laman sosial pada Selasa, beliau juga dibebaskan daripada tiga pertuduhan yang dikenakan ke atasnya.

Surat berkenaan ditandatangani oleh Pengerusi Lembaga Tatatertib Perkhidmatan Pendidikan, Datuk Yusran Shah Mohd Yusof.

Terdahulu, tular kisah Cikgu Fadli yang dikatakan bakal dikenakan tindakan, termasuk dibuang kerja atau diturunkan pangkat kerana mengkritik sistem pendidikan negara.

Sementara itu, Cikgu Fadli tidak menolak sesetengah dakwaan bahawa keputusan Lembaga Tatatertib Perkhidmatan Pendidikan itu berkemungkinan dipengaruhi desakan netizen.

Bagaimanapun, beliau berkata, bukti kukuh dikemukakan oleh peguam yang mewakilinya bersama hujah dan satu rujukan kes dalam surat jawapan beliau, menjadi faktor utama membawa kepada keputusan tidak bersalah itu.

“Jika perkara ini tidak tular dan tiada tekanan daripada netizen sekalipun, saya positif bahawa peguam yang mewakili saya mampu menang, walaupun tanpa sokongan dan tiada menteri campur tangan.

“Sekiranya Lembaga Tatatertib Perkhidmatan Pendidikan mendapati saya bersalah sekalipun, saya akan terus berjuang hingga ke mahkamah. Saya positif boleh menang kerana tindakan yang cuba diambil itu jelas ada unsur kezaliman dan dendam serta tidak masuk akal,” dakwanya.

Mohd Fadli turut menjelaskan, perjuangan asal beliau bukan untuk didapati tidak bersalah, namun berjuang supaya anak-anak di sekolah mendapat hak mereka dan silibus pendidikan dikaji semula.

Author

Tun Puteh Wanti

View all posts

View all posts


‘Terus tersasar niat asal’- Scammer tak jadi scam ralit sembang dengan budak

CYBERJAYA: Isu panggilan daripada scammer ini seperti tiada kesudahan. Ada sahaja mangsa yang terpedaya dengan modus operandi namun, ada juga yang berjaya memerangkap scammer dengan permainannya.

Ia boleh dilihat menerusi perkongsian TikTok Iman Amira, di mana scammer tersebut terlalai seketika apabila mangsa menggunakan anak lelakinya untuk menjawab panggilan.

Menurut wanita yang dikenali sebagai Iman, dia menerima satu panggilan yang mendakwa dirinya mempunyai satu barang yang tidak dituntut sebelum diarahkan untuk menekan butang kosong.

“Scammer call mula-mula ‘anda ada barang yang tidak dituntut di Poslaju’. Then tekan 0.

“Pada awal-awal perempuan India yang cakap dulu, lepas tu dia dengar budak yang angkat. Dia terus pass dekat lelaki Melayu ni,” kongsinya

Scammer call mula2 ” anda ada barang yang tidak dituntut di poslaju ” . Then tekan 0 . Pada awal2 perempuan india yang cakap dlu , lepastu dia dgr budak yg angkat . Dia terus pass dkt lelaki melayu ni . Eh die ajak borak pulak 🤣 DASAR SCAMMER #scammer

♬ original sound – • IMAN AMIRA • – • IMAN AMIRA •

Malah, scammer yang memperkenalkan dirinya sebagai Ashraf turut menghalang kanak-kanak itu mematikan panggilan telefon.

Lebih memalukan, Ashraf dengan yakinnya mengatakan Yong Peng terletak di Perak ketika anak kecil itu menyatakan tempat tinggalnya.

Malas hendak melayan kerenah, Iman bertindak mematikan panggilan daripada scammer terbabit.

Menjengah di ruangan komen, rata-rata netizen geli hati apabila mendengar nada yang digunakan oleh scammer bersama anak kecil tersebut.

“Abang tu ingat dia call dengan anak dia ka,” komen netizen.

“Bercakap dengan budak terus tersasar niat asal dia,” kongsi pengguna TikTok

“Alololo mesti bang sayang budak-budak kan hahaha,” ulas warga net.

Author

Nurul Ain Japri

View all posts

View all posts


KPDN pantau harga ikan susulan cuaca panas – Salahuddin

GOMBAK: Kementerian Perdagangan Dalam Negeri dan Kos Sara Hidup (KPDN) akan memantau harga ikan yang didakwa meningkat susulan kekurangan bekalan akibat cuaca panas melanda negara ketika ini.

Menterinya, Datuk Seri Salahuddin Ayub berkata, setakat ini harga makanan laut itu masih dalam keadaan terkawal dan belum lagi menjadi satu krisis.

“Bekalan (ikan) pun masih mencukupi. Pegawai penguatkuasa KPDN dan Kementerian Pertanian dan Sekuriti Makanan (MAFS) sentiasa memantau keadaan dan kalau ada aduan tertentu yang terpencil pun kita akan tangani, ” katanya kepada pemberita selepas melancarkan Inisiatif Payung Rahmah Bersama Giant, di sini, hari ini.

Menerusi inisiatif berkenaan, Giant Hypermarket menawarkan barangan keperluan dengan tawaran penjimatan antara 10 hingga 30 peratus di semua 90 cawangan pasar raya dan pasar raya besar Giant di seluruh negara.

Sebelum ini, media tempatan melaporkan segelintir peniaga terpaksa menaikkan harga jualan ikan bagi menampung kenaikan di peringkat pembekal yang mendakwa bekalan kurang.

Dalam perkembangan lain, Salahuddin berkata, KPDN bercadang mengadakan pertemuan khas dengan pengiat industri bagi membincangkan hala tuju dan harapan Inisiatif Payung Rahmah.

Beliau berkata, ia memandangkan inisiatif itu yang telah memasuki bulan kelima dilihat semakin mendapat sambutan.

“Kebimbangan di peringkat awal bahawa ia (Payung Rahmah) tidak mampu bertahan  dan berpanjangan, semakin nipis hasil kerjasama erat antara kementerian dan pemain industri yang terlibat.

“KPDN akan turut membuat pelan lebih komprehensif dan sistematik di mana semua inisiatif Payung Rahmah termasuk Pakej Rahmah, Menu Rahmah dan Jualan Rahmah dapat dipastikan berpanjangan dan diurus tadbir lebih baik,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PTTI bantu B40 akses pelajaran tanpa gangguan internet

KUALA LUMPUR: Pusat pembelajaran sokongan, PTTI Group Sdn Bhd, (PTTI) mengorak langkah lebih ke hadapan dalam membantu golongan pelajar B40 mendapatkan akses pembelajaran secara percuma, menerusi program Malaysia Bangkit Belajar.

Melalui usaha itu, PTTI bersikap proaktif seiring saranan kerajaan menggalakkan bantuan terhadap golongan berkenaan.

Pembantu Pengurus Am, PTTI Group Sdn Bhd, Race Monsopiad berkata, pelajar PTTI boleh memuat turun aplikasi PTTI ‘Better Result’ untuk mendapatkan pelbagai kemudahan ilmu secara percuma.

“Ini bermakna, PTTI akan dapat berkomunikasi dengan pelajar di seluruh negara, sekali gus mengumpulkan mereka yang kurang berkemampuan untuk mendapatkan pendidikan berkualiti khususnya dalam talian.

“Inisiatif ini sudah dilancarkan hari ini, untuk membantu mereka bersama pakar guru PTTI dan kita mahu membantu seramai mungkin,” katanya.

Beliau ditemui selepas hadir menjadi panel pada majlis Wacana Halatuju Sistem Pendidikan dan Pembelajaran Dalam Talian menampilkan ahli panel, negarawan terulung, Tun Dr Mahathir Mohamad anjuran PTTI di sini, pada Ahad.

Sesi wacana itu dikendalikan oleh moderator, Muhd Habibunajjar Sazali.

Race berkata, program itu membabitkan pelajar Tingkatan Satu hingga Lima dan pendaftaran sudah dibuka mulai Ahad.

Mengulas lanjut, katanya, pembabitan dua selebriti terkenal, Iman Troye dan MK K-Clique, akan terus membantu mempromosikan program berkenaan ke arah minat berterusan untuk mendapatkan ilmu sehingga ke menara gading.

“Kita bukan mengamalkan ‘old school method teaching’, tetapi konsep pembaharuan iaitu edutainment, belajar sambil berhibur.

“Dalam kelas, bukan sahaja ajar dalam talian dan fizikal, kita bantu dengan pasang musik bersesuaian, selain duta PTTI yang akan memberi motivasi dari masa ke semasa,” katanya.

Untuk rekod, seramai 96 pelajar SPM PTTI memperoleh semua A berbanding 34 pelajar pada 2020 dengan menyaksikan peningkatan sebanyak 188 peratus.

Sementara itu, seramai 383 pelajar mendapat 7A ke atas (2021) berbanding 158 pelajar (2020) dan peningkatan sebanyak 143 peratus.

Selain itu, 522 pelajar memperoleh 5A ke atas pada 2021 berbanding 366 pelajar pada 2020 dengan jumlah peningkatan 43 peratus.

Menghargai sokongan berterusan yang diberikan, PTTI turut meraikan kecemerlangan 335 pelajar pada Majlis Anugerah Cemerlang SPM 2021.

Author

Fhatihah Zakinan

View all posts

View all posts


PDRM tahan 15 individu terlibat sindiket “phone scam”

Daripada jumlah itu 12 adalah warga Taiwan terdiri 11 lelaki dan seorang wanita serta baki tiga wanita merupakan warga China, yang kesemuanya berusia lingkungan 22 hingga 43 tahun.

Setiausaha Polis Diraja Malaysia (PDRM), Datuk Noorsiah Saaduddin berkata, serbuan berkenaan dilaksanakan hasil risikan dan pemantauan yang dilakukan sejak beberapa bulan lepas.

“Hasil serbuan juga menemukan satu buku mempunyai beberapa muka surat yang ditulis dalam bahasa Cina dan dipercayai skrip bagi penipuan itu.

“Polis turut merampas antaranya 19 unit telefon bimbit, sembilan keping pasport warganegara asing serta wang tunai RM2,745 dan US$200,” katanya dalam kenyataan hari ini menambah bahawa kes disiasat mengikut Seksyen 420 Kanun Keseksaan dan Seksyen 511 Kanun Keseksaan.

Menurutnya, hasil siasatan PDRM berjaya mendapatkan arahan daripada Jabatan Peguam Negara untuk mendakwa kesemua 15 individu itu di bawah Seksyen 120B(2) Kanun Keseksaan iaitu Pakat Jahat Jenayah.

“Kesemua tangkapan itu telah dituduh pada hari ini di Mahkamah Majistret Jalan Duta dan kesemua mereka mengaku tidak bersalah serta direman di Penjara Sungai Buloh sehingga tarikh sebutan semula pada 19 Mei ini,” katanya.- BERNAMA


PRU15 pada musim banjir hanya susahkan rakyat – Muhyiddin

CYBERJAYA: Parti Perikatan Nasional (PN) menegaskan bahawa Pilihan Raya Umum ke-15 (PRU15) tidak wajar diadakan pada tahun ini.

Pengerusinya, Tan Sri Muhyiddin Mohd Yassin berkata, mengadakan pilihanraya semasa musim banjir tentunya akan menjejaskan perjalanan pilihanraya di samping menyusahkan rakyat.

“Perikatan Nasional berpendirian bahawa Pilihanraya Umum ke-15 tidak wajar diadakan pada tahun ini memandangkan monsun timur laut akan bermula tidak lama lagi dengan banjir dijangka melanda negara terutamanya di negeri-negeri pantai timur.

“Kerajaan mesti memberi fokus kepada persiapan menghadapi musim banjir di samping terus memberi tumpuan kepada usaha mempercepatkan proses pemulihan negara pasca-pandemik.

“Rakyat sedang terbeban dengan masalah inflasi, kenaikan harga barang dan kejatuhan nilai ringgit di samping proses pemulihan negara yang masih perlahan. Penyelesaian kepada permasalahan ini mesti diberikan tumpuan sepenuhnya oleh kerajaan terutamanya menerusi Bajet 2023,” katanya dalam kenyataan media hari ini.

Pada masa sama, kesemua anggota Jemaah Menteri parti itu turut diminta untuk menegaskan pendirian tersebut dalam Mesyuarat Jemaah Menteri.

“Semua Ahli Parlimen Perikatan Nasional juga diminta mengambil pendirian yang sama,” ujarnya.

Author

Diyana Rahip

View all posts

View all posts


Sukan Sea: Pasukan wanita MLBB Malaysia raih gangsa

PASUKAN Malaysia melakar sejarah apabila pertama kali menghantar skuad wanita dalam kategori e-sukan bagi permainan Mobile Legends: Bang Bang (MLBB) sekali gus menyumbang pingat gangsa buat kem e-sukan negara.

Perlawanan menentang pasukan Vietnam dalam penentuan pingat gangsa itu meraih kemenangan dengan mudah apabila skuad wanita berjaya menundukkan pasukan lawan dengan 2-0.

Sebelum ini, pasukan wanita kebangsaan gagal menempah slot ke peringkat akhir apabila tewas kepada pasukan Filipina 0-2 di peringkat separuh akhir yang membawa perlawanan itu dilanjutkan sehingga tengah malam.

Bagaimanapun, mereka telah beraksi dengan baik mempertahankan Crystal namun rezeki tidak berpihak kepada mereka, lapor My Game On.

Author

Muhammad Nor Fadzly Mahat

View all posts

View all posts


‘Siapa kata RM200 tak cukup?’ – Fuziah Salleh kongsi video beli barang dapur

CYBERJAYA: Baru-baru ini tular di media sosial video Timbalan Menteri Perdagangan Dalam Negeri (KPDN), Fuziah Salleh membeli barangan dapur di sebuah pasaraya.

Difahamkan, beliau turun meninjau dan membeli barangan keperluan bagi menjawab dakwaan rakyat Malaysia mengatakan RM200 tidak cukup untuk membeli barangan dapur.

Perkongsian video di Facebook Yatt Kasmuri memaparkan barangan yang diambil Fuziah antaranya dua biskut cracker, milo, dua mi segera, dua sardin, dua tepung, minyak masak 5kg, ayam mentah dan beberapa barangan dapur yang lain.

Setelah dikira, jumlah keseluruhan barangan yang dibeli adalah RM136.30.

“Jadi ni semua item harganya RM136.30.

“Siapa kata RM200 tak boleh, tak cukup, kena RM500.

“Jangan cakap perkara tak benar, saya sendiri tengok dan saya sendiri nilai,” katanya.

Video tersebut mendapat perhatian warga net yang rata-ratanya tidak berpuas hati dengan penjelasan yang diberikan oleh Fuziah.

“Kami tiga beranak. Beli ayam sekor kena potong 90 gamaknya. Untuk cukupkan 30 hari… aduii,” komen netizen.

“Mmg beras 5 kg boleh cukup sebulan pun..sehari 2 biji je makan,” selar pengguna Facebook

“Berapa hari je tu tahan.. duduk sorang boleh lah,” tulis netizen.

Author

Nurul Ain Japri

View all posts

View all posts


PRU15: MB Perak menghadap Sultan Nazrin mohon perkenan bubar DUN

IPOH: Menteri Besar Perak, Datuk Seri Saarani Mohamad hari ini menghadap Sultan Perak, Sultan Nazrin Shah bagi mempersembahkan hasrat berkaitan pembubaran Dewan Undangan Negeri (DUN).

Kenderaan rasmi yang membawa Saarani kelihatan memasuki Istana Kinta di sini, pada kira-kira 2.08 petang.

Sebelum itu, turut kelihatan kenderaan Penasihat Undang-Undang Negeri Perak, Datuk Azmir Shah Zainal Abidin dan Setiausaha Kerajaan Negeri Perak, Datuk Ahmad Suaidi Abdul Rahim memasuki kawasan istana berkenaan.

Saarani ketika ditemui pada satu majlis di Bagan Serai semalam memaklumkan, beliau telah mendapat perkenan menghadap Sultan Nazrin Shah hari ini bagi mendapatkan perkenan untuk membubarkan DUN Perak.

Perdana Menteri, Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Okt untuk memberi laluan kepada Pilihan Raya Umum ke-15 (PRU15) selepas diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen ke-14, Perdana Menteri turut mengesyorkan ketua kerajaan negeri kecuali Sabah, Sarawak, Melaka dan Johor agar mendapatkan perkenan Sultan dan Yang Dipertua Negeri untuk membubarkan DUN masing-masing, bagi membolehkan pilihan raya negeri dan parlimen diadakan serentak.

Perak mempunyai 59 kerusi Dewan Undangan Negeri (DUN).

DUN Perak kini terdiri daripada 25 Ahli Dewan Undangan Negeri (ADUN) Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Ribut petir, hujan lebat seluruh Malaysia petang ini

CYBERJAYA: Ribut petir dan hujan lebat dijangka melanda hampir seluruh negara termasuk Sabah dan Sarawak petang ini.

Jabatan Meteorologi (MetMalaysia) memaklumkan, ribut petir dijangka melanda beberapa kawasan di Perlis, Kedah, Pulau Pinang dan Kelantan.

Malah, negeri Pahang, Selangor, Wilayah Persekutuan Kuala Lumpur, Wilayah Persekutuan Putrajaya, Negeri Sembilan, Melaka dan Johot turut diramal mengalami ribut petir

“Di Sabah, ribut petir dijangka berlaku di kawasan Pantai Barat, Pedalaman, Sandakan, Kudat dan Tawau,” maklumnya.

Laporan sama turut menyatakan di Sarawak, hujan lebat diramal berlaku di Kuching, Serian, Samarahan, Sri Aman, Betong, Sarikei, Sibu, Mukah, Bintulu, Miri dan Limbang.

Author

Diyana Rahip

View all posts

View all posts


Ternakan ayam di ladang babi dijual pada orang bukan Islam – DVS

PUTRAJAYA: Jabatan Perkhidmatan Veterinar (DVS) mengesahkan terdapat sebuah ladang di Seberang Perai yang menternak babi bersama ayam pedaging di dalam satu kawasan yang sama.

Pengesahan itu dibuat selepas satu operasi bersepadu antara Jabatan Perkhidmatan Veterinar Pulau Pinang bersama Majlis Bandaraya Seberang Perai (MBSP) bagi menyiasat aduan viral berkenaan di ladang terbabit semalam.

Bagaimanapun, DVS mendapati ayam pedaging hidup yang diternak di ladang terbabit tidak dihantar ke mana-mana rumah sembelihan dan hanya dijual di pasaran bukan Islam sahaja, dan tidak melibatkan penjualan ke lokasi lain.

Dalam kenyataan hari ini, DVS memaklumkan, ladang terbabit merupakan ladang babi yang berdaftar dengan DVS, tetapi tidak mempunyai lesen untuk beroperasi kerana tidak mematuhi peraturan di bawah pelesenan yang menetapkan semua ladang babi perlu menaiktaraf kepada sistem kandang tertutup dan zero discharge iaitu tiada sisa kumbahan terlepas ke parit awam.

“Ladang babi ini, jelas telah melanggar Peraturan-Peraturan Pelesenan Penternakan Babi (Pulau Pinang) 2020, iaitu Peraturan 19 (1), yang menyatakan bahawa semua spesies haiwan dan unggas lain hendaklah tidak dibenarkan dipelihara di ladang babi.

“Justeru, notis arahan pengosongan kandang, penutupan dan pemberhentian operasi telah dikeluarkan kepada pemilik ladang untuk mengosongkan ayam pedaging daripada ladang babi dalam tempoh 7 hari,” katanya dalam satu kenyataan, di sini.

Tambah DVS, satu kompaun di bawah Enakmen Penternakan Babi (Pulau Pinang) 2016 telah dikeluarkan kepada ladang berkenaan dan sebanyak RM7,500 atau denda RM30,000 atau/dan penjara 3 tahun tertakluk kepada Timbalan Pendakwa Raya.

Untuk memastikan perkara ini tidak berulang, DVS akan memeriksa semua ladang babi bagi memastikan tiada spesies haiwan dan unggas diternak secara komersial di semua ladang babi.

DVS turut mengeluarkan surat peringatan kepada semua ladang babi agar mematuhi peraturan pelesenan ternakan babi.

Dalam pada itu, DVS memohon agar video tersebut dihentikan penularannya bagi mengelakkan kerisauan dalam kalangan orang awam.

Author

Nurul Ain Japri

View all posts

View all posts


Isu Tommy Thomas: Kertas siasatan diperkemas akan dirujuk semula ke Pejabat Peguam Negara

KUALA LUMPUR: Kertas siasatan yang telah diperkemaskan, berhubung dakwaan-dakwaan yang terkandung dalam buku bekas Peguam Negara Tan Sri Tommy Thomas bertajuk ‘My Story: Justice in the Wilderness’ akan dirujuk semula ke Pejabat Peguam Negara Isnin ini untuk arahan selanjutnya.

Setiausaha Polis Diraja Malaysia (PDRM) Datuk Noorsiah Mohd Saaduddin dalam kenyataan hari ini berkata Polis Diraja Malaysia PDRM juga telah selesai mengambil keterangan Thomas.

“Susulan laporan Pasukan Petugas Khas Siasatan Ke Atas Dakwaan-Dakwaan Dalam Buku Bertajuk ‘My Story: Justice in the Wilderness’ yang telah ditaklimatkan kepada Jemaah Menteri, dan arahan oleh Perdana Menteri agar siasatan lanjut segera dilaksanakan, kertas siasatan yang telah diperkemaskan akan dirujuk semula ke Pejabat Peguam Negara,” katanya.

Semalam, Perdana Menteri Datuk Seri Ismail Sabri Yaakob mengarahkan agensi penguat kuasa segera melaksanakan siasatan lanjut bagi menyiasat kemungkinan salah laku Thomas, berhubung pelbagai dakwaan yang terkandung dalam bukunya.

Ismail Sabri berkata berdasarkan siasatan, pasukan petugas itu telah mengkategorikan 19 isu penting yang dikesan dalam buku berkenaan kepada empat isu utama iaitu dakwaan ke atas Badan Kehakiman; pendedahan maklumat dan rahsia kerajaan; tindakan tidak sah, salah guna kuasa serta kecuaian profesional; dan kenyataan berbaur hasutan. – BERNAMA


Lima saintis muda wakili Malaysia ke Mesyuarat Nobel Laureate di Jerman

KUALA LUMPUR: Lima saintis muda negara akan mewakili Malaysia pada Mesyuarat Nobel Laureate ke-72 di Lindau, Jerman, yang dijadualkan berlangsung mulai 25 hingga 30 Jun.

Menurut Akademi Sains Malaysia (ASM), saintis muda berkenaan ialah Dr Liyana Azmi, 34, dari Universiti Sains Islam Malaysia, Dr Norhasmira Mohammad, 33, (Universiti Teknologi MARA), Dr Wong Yin How, 35, (Taylors University), Dr Afifah Mohamed, 33, dan Dr Wong Sok Kuan, 34, (Universiti Kebangsaan Malaysia).

Dalam kenyataan hari ini, ASM berkata, mereka akan menyertai 630 saintis muda terpilih seluruh dunia yang akan berinteraksi secara langsung dengan sekurang-kurangnya 40 Pemenang Anugerah Nobel dalam mesyuarat kali ini yang didedikasikan bagi bidang Fisiologi/Perubatan.

Menteri Sains, Teknologi dan Inovasi Chang Lih Kang dalam kenyataan yang sama berkata, terdapat keperluan untuk memberikan peluang kepada saintis muda Malaysia turut serta dalam program-program bertaraf global, seperti Mesyuarat Nobel Laureate.

“Melalui perkongsian perspektif baharu serta idea-idea yang inovatif, saintis-saintis muda ini menjadi aset berharga bagi komuniti saintifik. Langkah ini adalah penting untuk memastikan generasi baharu saintis dilengkapi dengan pengetahuan dan kemahiran yang relevan bagi menghadapi cabaran masa depan,” kata Chang yang dipetik sebagai berkata dalam kenyataan itu.

Sementara itu, Presiden ASM merangkap Penasihat Sains, Teknologi dan Inovasi kepada kerajaan, Datuk Dr Tengku Mohd Azzman Shariffadeen berkata penyertaan Malaysia itu adalah antara usaha ASM menerusi kolaborasi antarabangsa untuk memperkasa saintis muda dengan menyediakan mereka peluang untuk bekerjasama dengan saintis-saintis terkemuka di seluruh dunia.

“Ini juga memberikan mereka pendedahan yang amat berharga dengan antaranya dapat memperluas rangkaian, berkongsi idea, pengetahuan dan penyelidikan. Program ini diharap mampu memberi inspirasi serta motivasi kepada mereka untuk memajukan sains dan teknologi sekali gus memberikan impak positif kepada masyarakat,” katanya.

Menurut ASM, Malaysia telah menghantar 84 saintis muda termasuk peserta tahun ini untuk mengambil bahagian dalam Mesyuarat Nobel Laureate sejak 2004.

Selain itu, saintis-saintis muda berkenaan akan menyertai sesi antaranya syarahan, perbincangan terbuka serta peluang untuk bertemu Pemenang Anugerah Nobel secara santai menerusi ‘Laureate Lunch’. – BERNAMA


Menu Rahmah tiada had masa – Salahuddin

KUALA LUMPUR: Kementerian Perdagangan Dalam Negeri dan Kos Sara Hidup (KPDN) menyerahkan kepada pemain industri untuk meneruskan pelaksanaan Menu Rahmah tanpa ada had masa, yang penting rakyat negara ini tidak kelaparan.

Menterinya, Datuk Seri Salahuddin Ayub, berkata kementeriannya juga tidak menjadikan tempoh tiga bulan sebagai petunjuk prestasi utama (KPI) berikutan sehingga sekarang pihak industri melaksanakan inisiatif Menu Rahmah secara sukarela.

Mereka (industri) bebas melaksanakan Menu Rahmah sehingga bila dan itu terpulang kepada mereka kerana pelaksanaan itu tidak menggunakan dana kerajaan.

“Setakat ini, tiada jangka masa ditetapkan, selagi pihak industri menganggap kebajikan sesuatu yang perlu diteruskan,” katanya.

Beliau berkata demikian pada sidang media selepas hadir membuat tinjauan Menu Rahmah di sebuah restoran nasi kandar di Cheras di sini, hari ini.

Sebelum ini Salahuddin sudah memulakan program Jelajah Menu Rahmah ke negeri-negeri dengan pelancarannya berlangsung di Johor pada 9 Februari lalu.

Program jelajah seterusnya akan diadakan di Perlis, esok.

Salahuddin berkata, KPDN juga mengalu-alukan pengusaha restoran untuk mendaftar Menu Rahmah di pejabat KPDN negeri untuk membantu mempromosikan restoran itu.

Menu Rahmah adalah hidangan tengah hari atau malam yang seimbang dan merangkumi nasi, satu pilihan protein seperti ayam atau ikan dan sayuran pada harga sangat berpatutan iaitu pada harga RM5 sepinggan.

Beliau berkata, kerajaan khususnya KPDN akan terus mengambil pendekatan terbaik supaya tiada rakyat dalam negara ini kelaparan.

Author

Tun Puteh Wanti

View all posts

View all posts


Undi18 punca Parlimen tergantung?

KUALA LUMPUR: Rata-rata pemerhati politik sebelum ini sudah menjangka tidak akan ada parti yang dapat meraih majoriti mudah bagi membentuk kerajaan pada Pilihan Raya Umum ke-15, namun tidak ramai yang menduga akan tercipta situasi Parlimen tergantung.

Memasuki hari kelima kebuntuan dengan rakyat masih tertunggu-tunggu siapa yang bakal dilantik sebagai perdana menteri ke-10, ada pihak menuding jari kepada pengundi muda sebagai punca senario yang pertama kali berlaku dalam sejarah negara ini.

Daripada kira-kira 21.1 juta rakyat yang layak mengundi pada pilihan raya Sabtu lepas, 1.3 juta orang adalah kelompok berusia bawah 21 tahun yang mengundi buat pertama kali, dan menurut seorang penganalisis, kecetekan ilmu tentang penubuhan kerajaan serta perjalanan pilihan raya golongan itu jelas dilihat pada keputusan pilihan raya tersebut.

“Saya melihat situasi berlakunya Parlimen tergantung ini yang tidak pernah berlaku dalam sejarah negara, turut bertitik tolak daripada pelaksanaan Undi18, yang mana golongan ini dilihat masih belum matang dalam membuat pilihan,” kata Dr G. Manimaran kepada Bernama.

Ini kerana kata beliau, walaupun golongan itu dilihat tidak terikat dengan mana-mana ideologi politik, mereka dipercayai lebih mudah terpengaruh dengan isu politik semasa yang diuar-uar menerusi media sosial, dan keadaan tersebut dicerminkan oleh pola pengundian mereka.

PERLU PENDEDAHAN SECARA FORMAL

Sehubungan itu, beliau melihat ada keperluan untuk golongan muda ini diberi pendedahan secara formal tentang proses pilihan raya dan kepentingan undi mereka dalam pembentukan kerajaan dengan memperkenalkan subjek khusus di peringkat sekolah.

Mengulas lanjut, penulis buku ‘Pilihan Raya Demokrasi Malaysia: Tanding, Pilih, Tadbir dan Menang’ itu berkata pendedahan lebih awal ini amat penting sebagai persiapan buat golongan berkenaan dalam menunaikan tanggungjawab selaku pengundi, dan seterusnya membuat pilihan bijak tanpa dipengaruhi oleh mana-mana sentimen.

“Mereka harus faham dengan baik kepentingan memilih calon sebagai ADUN (ahli Dewan Undangan Negeri ) atau ahli Parlimen, fungsi Dewan Rakyat, Dewan Negara dan sebagainya, kerana apabila sudah ada ilmu, ia dapat membantu mereka menilai dengan baik sebelum mengundi,” katanya.

Lebih membimbangkan kata Manimaran ialah ada pengundi muda yang tidak mengambil serius tentang nilai undi mereka dalam menentukan hala tuju negara.

“Saya lihat ada golongan muda yang menganggap pilihan raya seolah-olah satu pesta sedangkan ia merupakan tanggungjawab sangat penting setiap individu dalam menentukan masa depan negara,” ujar beliau.

Ditanya tentang kemungkinan literasi sistem pilihan raya sejak di bangku sekolah merisikokan pelajar terlibat dalam politik, beliau berkata, tanggapan itu adalah salah faham yang wujud sejak sekian lama dan perlu diperbetulkan.

Pada masa sama, beliau berkata orang muda perlu ditekankan bahawa konteks pilihan raya bukan hanya terpakai dalam penubuhan kerajaan. Sebaliknya kata beliau, ia lebih luas dan berlaku dalam kehidupan seharian seperti pemilihan ahli jawatankuasa persatuan ibu bapa dan guru serta lain-lain pemilihan.

“Kita melabelkan pilihan raya sebagai ‘kotor’ sedangkan yang kotor ialah tindakan segelintir ahli politik yang tidak menjalankan tanggungjawab dengan penuh integriti dan sebagainya. Sebenarnya, pilihan raya merupakan sistem demokrasi yang baik dan diamalkan dalam pemilihan pelbagai perkara seperti memilih ketua darjah,” katanya.

FAKTOR CALON DAN PARTI

Pensyarah kanan di Fakulti Ekologi Manusia, Universiti Putra Malaysia, Prof Madya Dr Mohd Izani Mohd Zain mempunyai pandangan berbeza. Menurut beliau, kumpulan pengundi muda terbabit lebih kritis dan peka dengan isu semasa yang berlaku di sekeliling mereka.

Beliau menyandarkan pandangan itu pada pemerhatiannya yang mendapati kebanyakan pengundi muda lebih cenderung menolak calon-calon daripada parti yang terpalit dengan pelbagai isu termasuk rasuah.

Selain itu, beliau juga melihat strategi meletakkan calon muda yang dilaksanakan oleh Perikatan Nasional (PN) membantu gabungan berkenaan mencatat kemenangan yang tidak dijangka selain menerima sokongan pemilih muda.

Menurutnya, pengundi muda melihat PN sebagai gabungan parti paling ‘selamat’ biarpun usianya  baru menginjak dua tahun.

Ulas beliau, ketika Pengerusi PN Tan Sri Muhyiddin Yassin mengetuai kerajaan bermula Mac 2020,  sebahagian golongan muda yang mengundi pada Sabtu lepas baru berusia 16 tahun, sekali gus membuatkan mereka berasa “lebih dekat” dengan kepimpinan Muhyiddin yang turut membahasakan dirinya “Abah”.

Gabungan PN yang sebelum ini dilihat oleh kebanyakan pihak sebagai ‘underdog’ mencipta kejutan apabila memenangi 73 kerusi Parlimen, dan Muhyiddin pada sidang media Ahad lepas, mengakui kemenangan itu turut bersandarkan sokongan pengundi muda.

IMPAK MEDIA SOSIAL

Keputusan luar jangka PN itu menjadikan Muhyiddin calon berpotensi untuk diangkat sebagai perdana menteri ke-10 bersama-sama Pengerusi Pakatan Harapan (PH) Datuk Seri Anwar Ibrahim yang memenangi  82 kerusi Parlimen.

Bagaimanapun, disebabkan kedua-dua gabungan tidak memperoleh majoriti mudah 112 kerusi yang diperlukan, tumpuan kini terarah kepada Barisan Nasional (BN). Sekalipun mencatat keputusan terburuk dalam sejarahnya, BN yang memenangi 30 kerusi Parlimen diperlukan oleh kedua-dua PH dan PN untuk membentuk kerajaan campuran dengan sokongan Gabungan Parti Sarawak (23 kerusi) dan Gabungan Rakyat Sabah (6).

Turut mempunyai kerusi di Dewan Rakyat ialah Parti Warisan Sabah (3), Bebas (2) serta Parti Bangsa Malaysia dan Parti Kesejahteraan Demokratik Masyarakat yang masing-masing memenangi satu kerusi.

Sementara itu, pensyarah kanan di Fakulti Kepimpinan dan Pengurusan Universiti Sains Islam Malaysia, Dr Sofia Hayati Yusoff berkata, tinjauannya mendapati lebih 95 peratus pengundi kali pertama mengakui mendapat segala maklumat mengenai PRU15 melalui media sosial.

Beliau percaya situasi itu memberi impak yang agak besar kepada keputusan pilihan raya tersebut.

“Pengundi muda sememangnya menggunakan media sosial setiap masa. Maka, mana-mana parti politik yang melakukan kempen melalui strategi pemasaran dengan mengetengahkan kumpulan ‘influencer’ (pempengaruh) sememangnya berjaya menarik pengundi muda.

“Jadi kita dapat lihat majoriti calon dan parti, mereka berkempen secara kerap di media sosial seperti Tik Tok, Twitter dan YouTube dengan pelbagai pendekatan termasuk hiburan dengan menyelitkan lagu-lagu terkini dalam kempen mereka dan ia sememangnya sangat mempengaruhi golongan muda,” katanya. – BERNAMA


Lelaki maut dihempap jentolak di tapak pelupusan sampah

PASIR GUDANG: Seorang lelaki maut dipercayai dihempap jentolak ketika bekerja di sebuah tapak pelupusan sampah di Jalan Rumbia 4, Tanjung Langsat di sini hari ini.

Komander Operasi Balai Bomba dan Penyelamat Pasir Gudang Pegawai Bomba Kanan I Shahrol Suboh berkata pihaknya menerima panggilan kecemasan berhubung insiden itu pada 10.02 pagi dan seramai sembilan anggota dengan sebuah jentera Fire Rescue Tender (FRT) serta ambulans Unit Bantuan Perkhidmatan Kecemasan (EMRS) dikejarkan ke lokasi kejadian.

“Sebaik tiba di lokasi, didapati benar terdapat seorang lelaki dewasa berusia 51 tahun telah dihempap sebuah jentolak.

“Mangsa dikeluarkan dengan menggunakan peralatan khas yang turut dibantu sebuah jengkaut,” menurutnya dalam satu kenyataan.

Beliau berkata mangsa disahkan meninggal dunia di lokasi kejadian oleh pasukan perubatan yang hadir.

“Mayat mangsa kemudian diserahkan kepada pihak polis untuk tindakan selanjutnya dan operasi tamat pada 11.27 pagi,” katanya. – BERNAMA


Saring prestasi kerja YB setiap tiga bulan – Irwan

SETIAWANGSA: Bukan hanya pekerja yang perlu dinilai prestasi mereka, namun wakil rakyat juga wajar dinilai prestasi mereka sejurus memulakan kerja untuk rakyat.

Jika mereka gagal, Pilihan Raya Kecil (PRK) wajar diadakan untuk memberi peluang kepada yang lain untuk berkhidmat pula.

Presiden Persatuan Komuniti Prihatin Setiawangsa (MySetiawangsa), Datuk Mohd Irwan Rizal Mohd Ali Napiah berkata, penilaian itu diterjemah kepada bentuk ‘performance card’ setiap wakil rakyat sama ada mampu mengendalikan urusan rakyat dan dasar kerajaan dengan baik atau sebaliknya.

Katanya, rakyat sendiri sudah muak dan tidak mahu pemimpin ‘hit and run’ yang hanya sekadar muncul dan lantang ketika musim pilihan raya sahaja.

“Sebenarnya, kita tak tahu karakter pemimpin yang kita akan pilih, masa meminta untuk dipilih macam-macam (berjanji), setelah dipilih hilangkan diri, PRU akan datang muncul balik.

“Wakil rakyat sebegini tidak melaksanakan kerja, jadi saya syorkan pada komuniti Setiawangsa, saya syorkan petisyen kita tumbangkan dia (wakil rakyat tak berfungsi) tak kira daripada parti mana sekali pun sebab kecewa dengan pemimpin seperti ini.

“Kita tak perlu tunggu PRU, boleh buat PRK (Pilihan Raya Kecil), satu Malaysia pun boleh buat macam itu. Rakyat kena tengok performance card setiap tiga bulan,” katanya ketika ditemui pemberita di sini.

Terdahulu, beliau mendekati rakyat Parlimen Setiawangsa pada program bersiri Petrol Percuma anjuran Persatuan Komuniti Prihatin Setiawangsa (MySetiawangsa) yang diadakan sejak 2019, di Stesen Minyak Petron Sri Rampai.

Timbalan Ketua UMNO Bahagian Setiawangsa itu turut menyeru supaya jangan memberi peluang terlalu mudah kepada wakil rakyat baharu.

“Sebab peruntukan diberi setiap tahun, wakil rakyat kena turun padang untuk bantu, tak cukup peruntukan tugas ‘you’ (wakil rakyat) cari peruntukan.

“Kita bagi tiga hingga lima bulan, jangan bagi lama sangat, kalau tak bantu, kita berarak, buat gerakan tumbangkan wakil rakyat tak kira parti apapun,” katanya.

Author

Tun Puteh Wanti

View all posts

View all posts


JAIS tak pernah halang sekolah baca qunut nazilah

SHAH ALAM: Jabatan Agama Islam Selangor (JAIS) tidak pernah mengeluarkan sebarang arahan atau pekeliling menghalang sekolah di bawahnya membaca qunut nazilah bagi mendoakan rakyat Palestin yang mempertahankan tanah air mereka.

Pengerusi Jawatankuasa Tetap Agama Islam Selangor, Dr Mohammad Fahmi Ngah berkata, JAIS juga tidak menerima apa-apa arahan daripada Kementerian Pendidikan Malaysia (KPM) berkenaan larangan membaca qunut nazilah.

“Elakkanlah menimbulkan prasangka dan cubaan yang meresahkan dan memecah belahkan.

“Sebaliknya umat Islam dan bukan Islam perlu disatukan atas nama kemanusiaan dan ukhwah insaniah bagi bantu rakyat Palestin khususnya Gaza dalam malapetaka akibat kekejaman rejim aparteid Zionis Israel,” katanya ketika menggulung Rang Undang-undang Enakmen Perbekalan 2024 pada Sidang Dewan Undangan Negeri Selangor, di sini, hari ini.

Mengulas lanjut katanya, JAIS juga sudah mengeluarkan pekeliling rasmi menyeru semua masjid dan surau di negeri itu agar melaksanakan solat hajat dan qunut nazilah pada rakaat akhir solat Maghrib dan Isyak seawal 26 Oktober lalu.

Dalam pada itu beliau menyambut baik cadangan Pua Pei Ling (PH-Bukit Lanjan) yang menyarankan kesemua 56 Ahli Dewan Undangan Negeri (ADUN) Selangor menyumbang RM5,000 ke dalam tabung kemanusiaan Palestin yang dicadang diwujudkan bagi DUN itu untuk membantu mangsa konflik kemanusiaan di Gaza.

“Kita sambut baik cadangan sumbangan kepada Palestin oleh YB (Yang Berhormat) Bukit Lanjan semalam dan molek sumbangan itu disalurkan kepada tabung rasmi (bawah JAIS) iaitu Tabung Infaq Jariah Umat Islam Selangor (Tijari). InsyaAllah (akan) sampai ke Palestin,” katanya. – Harian Metro

Author

Media Variasi

View all posts

View all posts


Ahli Parlimen mahu hak asasi kanak-kanak diperkasa

KUALA LUMPUR: Isu berkaitan kebajikan dan pemerkasaan hak asasi kanak-kanak adalah antara perkara yang diketengahkan oleh Ahli Parlimen pada perbahasan usul Laporan Tahunan 2022 Suruhanjaya Hak Asasi Manusia Malaysia (SUHAKAM) di Dewan Rakyat hari ini.

Ahmad Tarmizi Sulaiman (PN-Sik) mencadangkan agar penahanan imigresen terhadap kanak-kanak dan keluarga pelarian dihentikan dengan pelaksanaan inisiatif seperti program rintis Alternative to Detention (ATD) yang pernah diperkenalkan kerajaan sebelum ini.

Beliau berkata Kementerian Pembangunan Wanita, Keluarga dan Masyarakat serta Kementerian Dalam Negeri perlu melaksanakan program ATD dengan segera dan menyemak semua skop dan kriteria program itu bagi menambah resolusi lain, selain hantar pulang (pelarian).

“Kenapa kita perlu hentikan penahanan kanak-kanak di Depot Tahanan Imigresen, kerana ia berbahaya kepada kesihatan mental dan fizikal kanak-kanak itu, sekali gus memberi kesan berpanjangan kepada mereka yang berkeluarga atau bersendirian.

“Selain itu, ia turut menjejaskan ekonomi kita, tahanan imigresen adalah 90 peratus lebih mahal berbanding program jagaan alternatif yang memberikan perlindungan dan penjagaan kepada komuniti kanak-kanak dan pelarian di Malaysia,” katanya.

Berhubung isu kewarganegaraan kanak-kanak, Datuk Seri Madius Tangau (PH-Tuaran) berkata, perkahwinan secara adat dalam kalangan Orang Asli di Sabah dan Sarawak menyebabkan anak-anak yang lahir tidak didaftarkan, dan keadaan itu mengundang kepada masalah kewarganegaraan terus berlanjutan.

“Mereka yang tiada dokumen kelahiran terus dinafikan kewarganegaraan walaupun ujian asid deoksiribonukleik (DNA) yang canggih yang ada pada hari ini mampu mengesahkan pertalian darah mereka dengan ibu atau bapa atau saudara terdekat.

“Anak kepada ibu yang merupakan warganegara terus dinafikan hak untuk mendapatkan kerakyatan sebab undang-undang kita memihak kepada bapa sahaja dan bukannya ibu,” katanya.

Namun beliau berkata ini tidak bermakna Menteri Dalam Negeri tidak boleh menggunakan kuasanya untuk meminda peraturan untuk memudahkan proses atau sekurang-kurangnya menggunakan budi bicaranya.

Dalam sesi sama, Dr Abd Ghani Ahmad (PN-Jerlun) berkata, syor yang dikemukakan SUHAKAM dalam memperkasakan Majlis Kanak-kanak Kebangsaan wajar diberi perhatian dengan menambah bilangan keahlian daripada wakil kanak-kanak.

Persidangan bersambung esok. – BERNAMA


Sindiket tanam dadah dalam kandang kambing tumpas

SHAH ALAM: Kegiatan dua sindiket dadah sejak awal tahun ini termasuk menanam dadah dalam kandang kambing berjaya ditumpaskan menerusi dua serbuan berasingan di sekitar Kapar dan Puncak Alam, baru-baru ini.

Dalam operasi selama dua hari bermula 2 November lalu, polis berjaya merampas keseluruhan dadah jenis heroin dan syabu bernilai RM10.39 juta selain menahan 10 lelaki tempatan bertindak sebagai transporter berusia 18 sehingga 44 tahun.

Ketua Polis Selangor, Datuk Hussein Omar Khan berkata, berdasarkan siasatan awal mendapati kandang kambing itu digunakan sebagai tempat pemprosesan susulan penemuan heroin base sebelum diedarkan di pasaran tempatan.

Katanya, semasa serbuan dilakukan enam lelaki sedang duduk berkumpul di sebuah tempat rehat bersebelahan kandang itu yang terletak di Kapar.

“Pemeriksaan kemudiannya menemui 44 peket lut sinar berisi heroin sebelum soal siasat dengan dipandukan suspek membawa kepada penemuan penyimpanan dadah lain.

“Ini meliputi 109 lagi peket heroin dan lapan peket berisi methamphetamine serta 41 ketulan mampat heroin dan heroin base yang ditanam dalam empat lubang di dalam kandang haiwan tersebut,” katanya pada sidang akhbar di Mess Pegawai Kanan IPK Selangor, hari ini.

Kata beliau, modus operandi itu adalah terbaharu digunakan sindiket bagi mengaburi pihak berkuasa terhadap aktiviti pengedaran dan penyeludupan dadah.

Ujar Hussein, menerusi serbuan dilakukan Jabatan Siasatan Jenayah Narkotik (JSJN) Bukit Aman, Ibu Pejabat Kontinjen Polis (IPK) Selangor dan Ibu Pejabat Daerah Shah Alam itu juga berjaya merampas 250 bungkusan teh cina yang mengandungi methamphetamine dalam dua buah kereta termasuk pacuan empat roda.

“Secara keseluruhannya, berat dadah yang dirampas masing-masing 15.4 kilogram (kg) heroin base, heroin (49.5kg) dan 261.7kg methamphetamine dengan dadah diperoleh dari negara jiran di utara Semenanjung.

“Kita turut menyita empat buah kenderaan iaitu Toyota Vellfire, Honda Stream, Honda City serta satu akaun bank yang bernilai RM269,229,” katanya.

Hussein menjelaskan, siasatan turut mendapati ada antara suspek yang ditangkap bekerja sebagai pengurus ladang kelapa sawit, peniaga pakaian terpakai, pekerja ladang, buruh selain penganggur.

Kesemua suspek ini bertugas sebagai transporter dengan menerima upah antara RM5,000 hingga RM10,000.

“Enam daripada mereka mempunyai rekod lampau berkaitan dadah dan jenayah selain empat positif opiate. Kesemua mereka kini direman selama tujuh hari dan kes disiasat mengikut Seksyen 39B Akta Dadah Berbahaya,” katanya. – Kosmo!

Author

Media Variasi

View all posts

View all posts


PDRM tewas di laman sendiri, NSFC naik tiga anak tangga

PETALING JAYA: Hasrat PDRM FC untuk mencipta sensasi di laman sendiri tidak kesampaian apabila tewas 1-2 kepada Negeri Sembilan FC (NSFC) pada saingan Liga Super 2023 di Stadium Majlis Bandaraya Petaling Jaya (MBPJ) malam tadi.

Rentak kecemerlangan yang diteruskan NSFC menyaksikan skuad K. Devan itu mendaki tiga anak tangga untuk berada di kedudukan keenam dengan memperoleh 16 mata keseluruhan selepas 11 perlawanan.

Babak pertama menyaksikan kedua-dua pasukan beraksi seimbang, namun skuad Hobin Jang Hobin selaku pelawat terlebih dahulu membolosi gawang PDRM menerusi Muhammad Shahrel Fikri Md Fauzi pada minit ke-41 yang menerima hantaran cantik daripada Levy Clement Madinda.

Skuad anak didik Azzmi Ab Aziz beberapa kali mendapat peluang, namun buntu mencipta gol untuk menyamakan kedudukan.

Bersambung babak kedua, percaturan demi percaturan dilakukan jurulatih Sang Saka Biru termasuk menukar beberapa pemain membuahkan hasil apabila berjaya menyamakan kedudukan menerusi Muhammad Amirul Wa’ie Ya’cob pada minit terakhir perlawanan.

Jaringan terbabit bagaimanapun tidak mematahkan semangat NSFC apabila meledak jaringan emas pada minit kecederaan melalui pemain simpanan yang dibawa keluar A. Selvan dan keputusan kekal 1-2 sehingga wisel penamat ditiupkan.

Keputusan terbabit menjadikan PDRM turun satu anak tangga di kedudukan ke-10 dalam carta Liga Super musim ini.

Ahad lepas, NSFC kembali mendapatkan rentak kemenangan apabila menewaskan Kuala Lumpur City FC (KL City FC) 2-1 pada aksi Liga Super di Stadium Tuanku Abdul Rahman, Paroi. – BERNAMA


Dr MAZA pernah luah kegusaran berhubung pemerintahan kerajaan PH

CYBERJAYA: Baru-baru ini tular satu video lama ceramah Mufti Perlis, Datuk Dr Mohd Asri Zainul Abidin atau lebih dikenali sebagai Dr MAZA meluahkan kegusarannya berhubung 22 bulan pentadbiran kerajaan PH.

Video yang asalnya timbul sekitar tahun 2020 itu menunjukkan Dr MAZA mengaku, beliau antara yang menyokong kerajaan Barisan Nasional (BN) ditukar kerana beberapa isu membabitkan soal ketelusan, rasuah dan sebagainya.

Dr MAZA berkata dalam video itu, beliau pada awalnya percaya ketika pemerintahan PH, DAP tidak akan menyebabkan umat Islam Malaysia merasa tidak selesa dan mengalami keadaan sukar.

“Tetapi saya lihat 22 bulan di dalam keresahan, saban hari, isu berhubung dengan orang islam dan umat Islam, walaupun tidak keluar daripada mulut DAP itu secara terus.

“Tetapi kewujudan DAP, dan saya juga percaya peranan Amanah yang berada dalam kerajaan dan sebahagian PKR, menyebabkan keberanian banyak pihak untuk mengeluarkan kenyataan-kenyataan yang begitu mengguris perasaan Islam, yang menimbulkan ketegangan antara umat Islam dan selain mereka,” katanya.

Dr MAZA turut menekankan beliau adalah seorang yang sangat terbuka pemikirannya dan mempunyai hubungan baik dengan parti DAP seperti dijemput berucap pada mesyuarat agung DAP dan berbuka puasa bersama-sama pemimpin mereka.

“Pada malam-malam Ramadan, pimpinan-pimpinan DAP datang ke rumah saya, maka saya mempunyai sangkaan yang sangat positif pada DAP. Tetapi apabila 22 bulan, saya melihat kenyataan demi kenyataan, bermula dari Ramasamy dan selainnya, sangat-sangat mengguris perasaan.

“Seolah-olah tidak ada dalam pemikiran mereka ini melainkan agenda untuk menimbulkan ketegangan umat Islam sama ada secara langsung atau pun tidak langsung daripada mulut pemimpin DAP dan rakyat yang menyokong mereka.

“Golongan yang dinamakan liberal melampau itu menjadi-jadi. 22 bulan lamanya kita mendengar hal ini daripada isu-isu biasa sehingga daripada isu bahasa, sehingga isu tulisan jawi yang tidaklah sebenarnya menjadi isu kepada rakyat di negara ini,” katanya lagi.

Susulan menjelang Pilihan Raya Umum ke-15 (PRU15), kelihatan ramai penyokong parti PAS menggunakan video lama ceramah Dr MAZA itu sebagai hujah untuk menolak kerajaan PH dalam PRU15.

Author

Faridah Amiratul

View all posts

View all posts


Ibu tunggal fail rayuan keputusan mahkamah tolak permohonan batal penukaran agama tiga anak

KUALA LUMPUR: Ibu tunggal, Loh Siew Hong memfailkan rayuan terhadap keputusan Mahkamah Tinggi di sini yang menolak permohonannya untuk mencabar penukaran agama tiga anaknya kepada Islam secara unilateral tanpa persetujuannya oleh bekas suaminya.

Loh memfailkan notis rayuan itu hari ini, menerusi Tetuan Srimurugan & Co selepas tidak berpuas hati dengan keseluruhan keputusan Hakim Mahkamah Tinggi Datuk Wan Ahmad Farid Wan Salleh pada 11 Mei lepas.

Dalam penghakimannya, Wan Ahmad Farid berkata, tiada bukti ketiga-tiga anak wanita itu berhenti menganut agama Islam apabila berada di bawah jagaan ibu mereka.

Wan Ahmad Farid berkata, Loh tidak menafikan bahawa anak-anaknya terus mengamalkan ajaran Islam dengan menunaikan solat Subuh setiap hari apabila mereka berada dalam jagaannya dan tiada bukti menunjukkan ketiga-tiga anak wanita itu telah kembali ke agama Hindu.

Hakim itu berkata, sijil penukaran agama dikeluarkan terhadap kanak-kanak tersebut selepas responden pertama iaitu Pendaftar Mualaf Negeri Perlis berpuas hati bahawa keperluan undang-undang di bawah Seksyen 107(1) Enakmen Perlis 2006 dipatuhi apabila kanak-kanak itu telah mengisytiharkan syahadah dengan rela hati.

Loh, 36, memfailkan permohonan semakan kehakiman pada 25 Mac tahun lepas dengan menamakan Pendaftar Mualaf Negeri Perlis, Majlis Agama Islam dan Adat Istiadat Melayu Perlis (MAIPs), Mufti Perlis, Datuk Dr Mohd Asri Zainul Abidin dan kerajaan negeri Perlis sebagai responden pertama hingga keempat.

Ibu tunggal itu memohon pengisytiharan bahawa tiga anaknya beragama Hindu dan bekas suaminya, M. Nagahswaran, tidak mempunyai hak di sisi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa persetujuannya.

Wanita itu juga memohon pengisytiharan bahawa tiga anaknya itu, sebagai kanak-kanak, tidak mempunyai kapasiti undang-undang untuk memeluk agama Islam tanpa kebenarannya.

Beliau juga memohon perintah certiorari untuk membatalkan pengisytiharan pemelukan agama Islam, bertarikh 7 Julai 2020, yang dikeluarkan oleh Pendaftar Mualaf Perlis atas nama tiga anaknya, dan juga kad lain mengenai pemelukan agama Islam yang telah dikeluarkan oleh pihak lain, dan juga menghalang mana-mana pihak daripada mengeluarkan kad tersebut.

Tiga kanak-kanak itu, kembar perempuan berusia 15 tahun dan lelaki berusia 11 tahun yang diletakkan di bawah jagaan Jabatan Kebajikan Masyarakat, kemudiannya diserahkan kepada Loh pada 21 Feb 2022 selepas Mahkamah Tinggi membenarkan permohonan habeas corpusnya. – BERNAMA


PM setuju cadangan Sarawak wujudkan penerbangan butik

KUCHING: Perdana Menteri, Datuk Seri Anwar Ibrahim bersetuju secara prinsipnya dengan cadangan Kerajaan Negeri Sarawak untuk menubuhkan sebuah syarikat penerbangan butik.

Beliau berkata, penubuhan syarikat penerbangan itu boleh meredakan keadaan kadar tambang yang mahal khususnya di antara Semenanjung Malaysia dengan Sabah dan Sarawak.

“Melihat kepada prestasi dan keupayaan Kerajaan Sarawak, pada dasarnya saya bersetuju tentang penubuhan syarikat penerbangan itu,” katanya semasa berucap pada Majlis Perasmian Hotel dan Pusat Konvensyen Raia di sini, hari ini.

Perdana Menteri berkata, cadangan itu juga akan dibawa untuk perbincangan lanjut dalam mesyuarat mingguan Jemaah Menteri Persekutuan esok.

“Saya setuju malah dalam mesyuarat Jemaah Menteri minggu lalu dan Rabu ini, kita bincangkan (lagi berhubung kadar tambang penerbangan yang tinggi dan cadangan penubuhan syarikat penerbangan butik Sarawak),” katanya.

Terdahulu, dalam ucapan di majlis sama, Premier Sarawak, Tan Sri Abang Johari Tun Openg menzahirkan harapan agar Kerajaan Persekutuan dapat meluluskan penubuhan syarikat penerbangan itu.

Beliau berkata, penubuhan syarikat itu adalah bertujuan untuk menstabilkan harga tambang penerbangan ke Sarawak yang tinggi.

“Kita (Sarawak) di Pulau Borneo, orang datang ke sini perlu gunakan kapal terbang… mereka tak dapat guna cara lain tetapi kadar tambang mahal.

“Kita sebenarnya tidak mahu bersaing (dengan syarikat penerbangan lain) tetapi hanya mahu stabilkan kadar tambang. Kadar tambang Kuala Lumpur ke Kuching sama seperti Kuala Lumpur ke Hong Kong. Kerajaan negeri sudah bersedia untuk melabur dalam syarikat penerbangan,” katanya.

Pada 13 November tahun lepas, Abang Johari dilapor berkata, Kerajaan Negeri Sarawak masih menunggu lesen dikeluarkan oleh Kementerian Pengangkutan bagi membolehkan syarikat penerbangan butik miliknya memulakan operasi. – BERNAMA


SPRM tahan presiden persatuan penternakan disyaki beri rasuah RM17,000

PETALING JAYA: Seorang pengarah syarikat ditahan Suruhanjaya Pencegahan Rasuah Malaysia (SPRM) kerana disyaki memberi suapan kira-kira RM17,000 kepada pegawai di sebuah kementerian.

Pemberian suapan berkenaan bagi mempercepat bayaran tuntutan subsidi ayam dan telur berjumlah kira-kira RM600 juta sejak Mei lalu.

Turut ditahan bersama pengarah tersebut ialah pekerja lelakinya berusia lingkungan 30-an.

Menurut sumber, pengarah syarikat berusia lingkungan 40-an tersebut yang juga merupakan presiden persatuan berkaitan penternakan ditahan kira-kira pukul 6.30 petang semalam ketika hadir memberi keterangan di Ibu Pejabat SPRM Putrajaya.

Kata sumber, bagi tempoh lima bulan sejak Mei lalu, bayaran subsidi yang telah dilunaskan berjumlah RM600 juta melibatkan lebih 300 syarikat penternakan ladang ayam pedaging dan ayam penelur seluruh negara.

“Suspek direman tiga hari bermula hari ini bagi membantu siasatan setelah SPRM mengemukakan permohonan reman di Mahkamah Majistret Putrajaya hari ini.

“Bagaimanapun, seorang lagi suspek dilepaskan dengan jaminan SPRM,” katanya.

Sementara itu, Pengarah Kanan Bahagian Siasatan SPRM, Datuk Seri Hishamuddin Hashim yang mengesahkan penahanan tersebut dan kes disiasat mengikut Seksyen 17(b) Akta SPRM 2009. – Utusan

Author

Media Variasi

View all posts

View all posts


Mekanisme baharu percepat pengeluaran sijil halal perlu dilaksana – Ahmad Zahid

KUALA LUMPUR: Mesyuarat Majlis Halal Malaysia hari ini sepakat bersetuju bahawa satu mekanisme atau proses baharu perlu dilaksanakan bagi mencepatkan proses pengeluaran sijil halal.

Timbalan Perdana Menteri, Datuk Seri Dr Ahmad Zahid Hamidi berkata, ia memandangkan pengeluaran sijil halal ketika ini mengambil masa kira-kira sembilan bulan untuk diluluskan berikutan beberapa kekangan termasuk karenah birokrasi.

“Pengeluaran sijil-sijil halal itu hendaklah dilakukan dengan mempercepatkan prosesnya, tetapi mematuhi syarat-syarat yang ditentukan.. kita harus keluar daripada kepompong pemikiran dan pendekatan silo dalam perkara ini.

“Ini kerana terdapat lebih 200,000 syarikat halal, tetapi untuk memperoleh sijil halal ini ada kekangan,” katanya pada sidang media selepas melancarkan Pelan Induk Industri Halal 2030 (HIMP 2030) di Bangunan Parlimen di sini hari ini.

Justeru, beliau berkata antara langkah dilakukan bagi menambah baik prosedur itu adalah pelancaran Pelan Induk hari ini yang antara lain melakar hala tuju industri halal yang mempunyai potensi pasaran domestik dan luar negara.

Ahmad Zahid yang merupakan Pengerusi Majlis Pembangunan Halal Malaysia berkata, pelaksanaan Pelan Induk Industri Halal 2030 itu dilihat memang tepat pada masanya, semasa negara berusaha untuk memanfaatkan secara strategik permintaan global yang semakin meningkat bagi produk dan perkhidmatan halal.

Beliau berkata, Pelan Induk itu juga akan mengukuhkan lagi peranan kepimpinan Malaysia dalam industri halal, dengan memanfaatkan kelebihan negara yang memiliki ekosistem industri halal diiktiraf dunia, di samping memiliki kepakaran yang diperlukan.

Beliau seterusnya mencadangkan agar penganjuran Malaysia International Halal Showcase (MIHAS) yang melibatkan pengeluar produk dan pemain industri pada 15 September ini, turut melaksanakan program padanan perniagaan.

“Padanan perniagaan dengan rakan-rakan, perkongsian pintar di luar negara (perlu dilaksanakan) agar produk-produk halal ini dapat dieksport ke pasaran yang berpotensi besar melalui business partners atau pun rakan-rakan perkongsian dalam sektor perniagaan halal ini di luar negara,” katanya. – BERNAMA


Dua aktivis alam sekitar lempar sup tomato pada lukisan terkenal Van Gogh

LONDON: Dua aktivis alam sekitar dari kumpulan ‘Just Stop Oil’ ditahan polis selepas melempar sup tomato pada lukisan Bunga Matahari yang dihasilkan pelukis terkenal, Van Gogh di Galeri Nasional London.

Galeri Nasional London mengesahkan penahanan tersebut dan lukisan tersebut tidak rosak akibat dilitupi dengan permukaan kaca, lapor BBC.

Satu kenyataan daripada Trafalgar Square menjelaskan bahawa dua aktivis tersebut memasuki Bilik 43 di galeri itu sekitar jam 11 pagi pada Jumaat.

“Bilik itu dibersihkan daripada pelawat dan polis dipanggil. Pegawai kini berada di tempat kejadian. Terdapat sedikit kerosakan kecil pada bingkai tetapi lukisan itu tidak rosak,” katanya.

Satu video tular kejadian itu menunjukkan aksi kedua-dua aktivis tersebut membuka tin sup tomato dan membaling isinya pada karya tersebut sebelum melekatkan tangan mereka ke dinding.

“Apa yang lebih bernilai? Seni atau kehidupan? Adakah ia lebih bernilai daripada makanan? Bernilai lebih daripada keadilan? Adakah anda lebih mengambil berat tentang perlindungan lukisan atau perlindungan planet dan manusia kita?” kata aktivis tersebut.

Dia turut merujuk kepada krisis kos sara hidup dan ‘berjuta-juta keluarga yang kesejukan, kelaparan yang tidak mampu untuk memanaskan setin sup’.

Untuk rekod, karya Bunga Matahari tersebut merupakan salah satu daripada tujuh karya Van Gogh pada tahun 1888 dan 89 di mana lima daripada karyanya dipamerkan di galeri dan muzium di seluruh dunia.

Galeri Nasional London juga menggambarkan bahawa lukisan tersebut sebagai ‘antara karya Van Gogh yang paling ikonik dan paling digemari’.

Author

Faridah Amiratul

View all posts

View all posts


Yew Sin-Ee Yi mara ke pusingan kedua BAC 2023

KUALA LUMPUR: Beregu lelaki negara Ong Yew Sin-Teo Ee Yi berjaya melepasi halangan pertama pada Kejohanan Badminton Asia (BAC) 2023 di Dubai, Emiriah Arab Bersatu (UAE), pada Rabu.

Bagaimanapun, pasangan kelapan dunia itu terpaksa bekerja keras apabila bertarung sehingga set penentuan sebelum mengatasi pasangan India M R Arjun dan Dhruv Kapila 12-21, 21-16, 21-12 dalam perlawanan yang berlangsung selama 48 minit di Dewan Tertutup Rashid bin Hamdan, Kelab Al Nasr.

Kemenangan itu menyaksikan Yew Sin-Ee Yi merekodkan kemenangan keempat ke atas Arjun-Dhruv selepas Terbuka Thailand 2021, All England 2021 dan Terbuka Jerman 2022.

Yew Sin-Ee Yi yang juga pilihan kelapan kejohanan akan menentang sama ada pasangan Korea Selatan Kang Min Hyuk-Seo Seung Jae atau beregu Jepun Ayato Endo-Yuta Takei pada pusingan kedua pada Khamis.

Sementara itu, beregu wanita profesional Vivian Hoo-Lim Chiew Sien tewas kepada pasangan China Zhang Shu Xian-Zheng Yu yang juga pilihan keempat kejohanan, 15-21, 12-21. — BERNAMA


Lebih 81,000 kenderaan dijangka berada di Melaka sepanjang dua hari pertama Aidilfitri

MELAKA: Polis Melaka menjangkakan sebanyak 81,550 kenderaan berada di jalan raya di Melaka sepanjang tempoh dua hari pertama perayaan Aidilfitri.

Ketua Polis Negeri, Datuk Zainol Samah juga berkata, sejumlah 48,930 kenderaan dijangka memasuki Melaka dua hari sebelum Syawal termasuk melalui tiga tol yang merupakan pintu utama ke negeri itu.

Beliau berkata justeru, pihaknya akan melaksanakan penguatkuasaan dan penyuraian kenderaan menerusi Op Selamat 20 dalam tempoh lapan hari bermula 20 April ini bagi mengelakkan kesesakan lalu lintas di negeri itu.

“Sebanyak 22 pegawai dan 137 anggota bertanggungjawab dalam memastikan perjalanan lalu lintas di Melaka dalam tempoh berkenaan berjalan lancar terutama di pintu masuk tol di negeri itu.

“Selain itu, bagi mengurangkan kadar kemalangan jalan raya terutama kemalangan maut pada musim perayaan, Jabatan Siasatan dan Penguatkuasaan Trafik Melaka akan meningkatkan rondaan, pemantauan serta pemeriksaan di lokasi kerap berlaku kemalangan,” katanya pada sidang akhbar selepas majlis berbuka puasa bersama Ketua Jabatan, Ketua Polis Daerah dan pengamal media di sini pada Isnin.

Zainol berkata, sebanyak 13 lokasi panas dikenal pasti sebagai kawasan kerap berlaku kemalangan dengan lima daripadanya di daerah Melaka Tengah serta masing-masing empat di Alor Gajah dan Jasin.

Beliau berkata, lokasi di Melaka Tengah membabitkan Lebuh AMJ (Alor Gajah-Melaka-Jasin), Jalan Umbai-Sungai Udang, Jalan Mufti Haji Khalil, Jalan Sungai Udang-Selandar, Batang Tiga/Bukit Rambai/Tanjung Minyak.

“Di Alor Gajah, lokasi terlibat ialah Jalan Rembia-Kendong, Jalan Alor Gajah-Tampin, Masjid Tanah-Bukit Sedanan, Lubok China-Hutan Percha manakala di Jasin ialah Tehel-Bemban-Chabau, Jalan Merlimau-Jasin, Jalan Serkam-Kesang Tua dan Jalan Gapam-Bemban,” katanya sambil menambah hanya 10 peratus daripada kira-kira 3,000 perjawatan di Kontinjen Melaka dibenarkan bercuti sempena Aidilfitri.

Zainol juga berkata, tujuh lelaki berusia lingkungan 27 hingga 43 tahun telah ditahan kerana menjual mercun tanpa permit manakala sebanyak 1,703 kotak mercun ‘Happy Boom’ pelbagai jenis dan 76 kampit mercun bola bernilai RM45,000 turut dirampas di premis kediaman serta bazar Ramadan di sekitar Melaka.

“Setakat ini, sebanyak 220 permit telah diluluskan daripada keseluruhan 287 permohonan lesen menjual mercun yang diterima oleh Polis Melaka,” katanya. – BERNAMA


Tunggang motosikal cara berbahaya, seorang maut, lima parah nahas di LEKAS

AKSI sekumpulan remaja yang menunggang motosikal secara berbahaya membawa padah, apabila terlibat dalam nahas di Kilometer (KM) 26.9 Lebuhraya Kajang-Seremban (LEKAS) pada Isnin malam.

Timbalan Ketua Polis Daerah Nilai, Deputi Superitendan Mat Ghani Late berkata, kemalangan itu menyebabkan seorang lelaki maut, manakala lima lagi parah dan empat cedera ringan dalam kemalangan 10 buah motosikal.

Beliau berkata, siasatan awal mendapati, kemalangan berlaku semasa semua penunggang terlibat bergerak dari arah Nilai menuju ke Seremban.

Katanya, setibanya di lokasi kejadian, salah sebuah motosikal dipercayai hilang kawalan sebelum terbabas dan berlanggar sesama sendiri.

“Seorang penunggang berusia 19 tahun disahkan meninggal dunia di tempat kejadian manakala lima penunggang parah dan empat penunggang lain mengalami cedera ringan,” katanya dalam kenyataan pada Selasa.

Jelasnya, kesemua mangsa berusia dalam lingkungan 18 hingga 20 tahun dikejarkan ke Hospital Tuanku Jaafar Seremban untuk rawatan lanjut.

“Mangsa yang maut turut dihantar ke hospital sama bagi proses bedah siasat dan kes diklasifikasikan di bawah Seksyen 41(1) Akta Pengangkutan Jalan 1987.

“Orang ramai yang mempunyai maklumat diminta menyalurkannya dengan menghubungi Pengawai Penyiasat Trafik Ibu Pejabat Polis Daerah Nilai, Inspektor Zarina Ariffin di talian 013-8238336,” katanya.

Sebelum ini, video sekumpulan remaja menunggang motosikal dengan aksi berbahaya tular di media sosial.

Author

Fazleen Safina Abd Jamil

View all posts

View all posts


Facebook SPA Perak digodam, orang ramai diminta layari laman web SPA

CYBERJAYA: Facebook rasmi milik Suruhanjaya Perkhidmatan Awam (SPA) Negeri Perak baru-baru ini, dilapor telah digodam oleh pihak tidak bertanggungjawab.

SPA Perak dalam satu kenyataan memaklumkan, orang ramai boleh melayari laman sesawang https://spa.perak.gov.my/ untuk mendapatkan maklumat terkini.

“Dimaklumkan bahawa Pejabat ini telah mengambil tindakan sewajarnya sejak awal perkara tersebut berlaku dan kini berada di bawah tindakan pihak berwajib.

“Oleh itu, Pejabat ini menegaskan laman tersebut bukan lagi merupakan medium rasmi Pejabat ini dan semua pihak disarankan mendapatkan maklumat terkini yang berkaitan dari Laman Web Suruhanjaya Perkhidmatan Awam Negeri Perak,” katanya.

Dalam pada itu, SPA Perak turut merakamkan penghargaan kepada semua pihak termasuk orang awam yang prihatin terhadap masalah yang berlaku.

Semalam, SPA Perak dalam kenyataan memaklumkan, laman sosial Facebook milik agensi itu telah digodam pihak tidak bertanggungjawab sekitar 12 tengah hari.

Penggodam bertindak memuat naik sejumlah video yang memaparkan beberapa wanita berpakaian seksi serta melakukan aksi tidak senonoh.

Setakat artikel ini ditulis, didapati penggodam masih aktif dalam memuat naik video-video lucah di Facebook terbabit.

Author

Nurul Ain Japri

View all posts

View all posts


Pengasas ‘Mamee Monster’ meninggal dunia

KUALA LUMPUR: Pengasas snek paling ikonik negara Mamee Monster, Datuk Pang Chin Hin meninggal dunia pada usia 96 tahun pada Sabtu lalu.

Pengasas snek ringan itu dilaporkan menghembus nafas terakhir kira-kira jam 6.03 pagi, lapor akhbar Sin Chew Daily.

Menyingkap kisah kerjaya beliau, Chin Hin pada mulanya hanya berkerja sebagai pengedar kereta terpakai sebelum memutuskan untuk membuka kilang kecil di Melaka bagi mengeluarkan mi segera pada tahun 1971.

Setahun kemudian, syarikat itu melancarkan produk pertamanya dikenali Lucky Instant Noodle, namun gagal dikomersialkan.

Pada 1974, anak lelaki Chin Hin, Tee Chew mendapat ilham selepas melihat penoreh getah memakan mi segera yang belum dimasak terus dari bungkusan.

Kejadian itu secara tidak langsung menyumbang inspirasi kepadanya untuk menghasilkan mi segera siap dengan perisa tambahan yang kemudiannya dikenali sebagai Mamee Monster.

Syarikat itu kemudiannya dijenamakan semula sebagai Mamee-Double Decker pada 1992 dan menghasilkan lebih daripada 50 makanan ringan yang amat digemari oleh rakyat Malaysia.

Author

Diyana Rahip

View all posts

View all posts


Bubar DUN: PAS serah kepada MB – Abdul Hadi

KUALA LUMPUR: PAS akan menyerahkan kepada menteri besar untuk membuat keputusan berhubung pembubaran Dewan Undangan Negeri (DUN) di tiga negeri dikuasai parti berkenaan di Kelantan, Kedah dan Terengganu.

Presiden PAS, Tan Sri Abdul Hadi Awang berkata perkara itu akan diputuskan dalam perbincangan bersama menteri besar-menteri besar berkenaan bagi memberi laluan kepada Pilihan Raya Negeri (PRN) masing-masing.

“Tarikh pembubaran DUN akan diserahkan kepada perbincangan dengan menteri besar,” katanya ringkas ketika ditemui pemberita di pekarangan Ibu Pejabat Polis Daerah (IPD) Sentul di sini hari ini.

Abdul Hadi ditemui selepas selesai memberi keterangan selama hampir dua jam di IPD Sentul susulan beberapa laporan polis dibuat terhadapnya berhubung ucapan berbaur hasutan sewaktu berkempen pada Pilihan Raya Umum ke-15 (PRU15), bulan lepas.

Pada sidang media kempen Perikatan Nasional (PN) di kawasan Parlimen Padang Serai semalam, Ahli Parlimen Arau Datuk Seri Dr Shahidan Kassim mencadangkan Kedah, Kelantan dan Terengganu mengadakan PRN selepas PRU15 Parlimen Padang Serai dan DUN Tioman, selesai.

Beliau berkata ia adalah masa terbaik untuk ketiga-tiga negeri yang ditadbir PN itu mengadakan PRN susulan sokongan pengundi terhadap gabungan itu pada PRU15, 19 Nov lepas.

Mengulas mengenai kenyataan Shahidan yang mendakwa usaha sedang dibuat untuk memastikan PN menjadi kerajaan, Abdul Hadi berkata, pada masa ini pihaknya sedang melihat kepada perkembangan semasa sejauh mana pentadbiran kerajaan ketika ini.

“Kita lihat kepada perkembangan semasa dan reaksi rakyat selepas ini. Usaha untuk menjadi kerajaan itu sekurang-kurangnya untuk pilihan raya akan datang,” katanya. – BERNAMA


‘Nak tengok dah sunat ke belum’- Pekerja restoran didakwa cabul budak bawah umur

CYBERJAYA: Sepasang suami isteri mendakwa anak lelaki mereka dicabul oleh seorang pekerja di sebuah restoran di kawasan Eco Majestic, Semenyih, pada Jumaat.

Menerusi hantaran di grup Facebook ‘Eco Majestic Semenyih Citizen’, pengadu menjelaskan anak lelakinya yang masih bawah umur dicabul oleh seorang pekerja restoran ketika hendak menggunakan tandas di premis itu.

“Anak bujang nak ke toilet sebab nak buang air. Bila dia balik ke meja, menangis. Bila ditanya kenapa senyap, dia stop makan terus.

“Bila di dalam kereta, anak cerita. Rupa-rupanya salah seorang pekerja di kedai tu telah menarik seluar anak saya masa dia nak ke toilet.

“Siap cakap ‘nak tengok dah sunat ke belum’,” tulisnya.

Terkejut dengan kejadian yang menimpa anaknya, pengadu terus berpatah balik ke restoran dan terus berdepan dengan pekerja terbabit.

“Memang saya patah balik dan tegur pekerja tersebut, tapi pekerja tu macam tak ada buat salah apa-apa pun.

“So, bos dia datang minta maaf pada kami. Kalau ikutkan, kami nak buat report balai. Tapi kami fikirkan periuk nasi orang,” jelasnya.

Malah, pengadu menasihatkan pemilik restoran sama ada hendak mengekalkan atau memberhentikan pekerja itu dengan mengambil kira kejadian yang terjadi itu.

“Saya cuma pesan pada bos dia, orang macam ni tak boleh ada dalam bisnes nanti akan burukkan bisnes.

“Harap kalau ada yang makan di luar. Anak ke toilet pastikan teman mereka. Macam-macam boleh berlaku,” ujarnya.

Namun, selepas berbincang bersama isteri, pengadu nekad membuat laporan polis agar pekerja terbabit dikenakan tindakan lanjut.

Menjengah di ruangan komen, pemilik restoran terbabit memaklumkan dia sudah memberhentikan pekerja itu.

“Assalamualaikum saya tuan kedai. Saya betul-betul minta maaf. Saya faham perasaan abang.

“Saya pun dah pecat dia dah. Taktau saya nak cakap macam mana, rasa bersalah pun ada. Kalau saya tahu jadi macam ni saya dah tak ambil dia awal-awal,” jelas pemilik restoran.

Author

Nurul Ain Japri

View all posts

View all posts


Hentikan ‘meroyan’ soal politik, fokus isu rakyat

RAKYAT sebenarnya sudah muak dengan ‘politik meroyan’ yang dipelopori suara-suara tokoh politik yang masih tidak berpuas hati dengan kepimpinan hari ini.

Itu tidak kena, ini salah, itu tidak betul, yang betul dan benar seolah-olahnya hanya mereka sahaja.

Naib Presiden UMNO, Datuk Seri Ismail Sabri Yaakob dan Ketua Pemuda UMNO, Khairy Jamaluddin antara pemimpin yang dilihat masih ‘meroyan’ dengan pelbagai dakwaan terhadap UMNO dan Barisan Nasional (BN).

Sikap meroyan ini secara hipotesisnya adalah satu tugas wajib buat setelah menerima dedak daripada pihak lawan yang kini sedang disiasat SPRM berkaitan dana ratusan juta ringgit.

Tan Sri Mahiaddin Yassin dan Tun Dr Mahathir Mohammad dikatakan memegang ‘alat kawalan jauh’ dalam isu berkait pemilihan UMNO dan kes mahkamah, bagi memastikan Presiden UMNO jatuh menerusi broker-brokernya.

Ragam orang politik berkenaan bagi golongan rakyat marhaen yang cuma kais pagi makan pagi, kais petang makan petang, tidaklah penting untuk didengari atau dibaca.

Rakyat dengan pendapatan mengikut Paras Garis Kemiskinan (PGK) RM2,200 adalah miskin bandar untuk hari ini, dan golongan miskin bandar inilah paling ramai tertekan hingga sanggup bunuh diri kerana duit.

Jarang kita dengar kisah orang tinggal di desa bunuh diri atau depresi, rata-rata kes yang berlaku sedemikian hanyalah di bandar dan pinggir bandar sekali gus menjadi bukti seriusnya isu miskin bandar.

Tambah pula, kerajaan kini menyatakan pengeluaran KWSP tidak dibenarkan membuatkan sebilangan rakyat terkadang hampir ‘mati akal’ untuk meneruskan kelangsungan hidup.

Timbalan Perdana Menteri yang juga Menteri Kemajuan Desa dan Wilayah, Datuk Seri Dr Ahmad Zahid Hamidi dipetik berkata, kadar kemiskinan tegar di bandar kini sudah menyamai kawasan desa, malah sedang merangka strategi menaikkan taraf hidup rakyat.

Bagi rakyat bawahan, orang politik ini apabila mereka tiada jawatan, tiada kuasa baharulah hendak meroyan.

Segala rasa tidak puas hati diluahkannya kini, mengadu domba dan cuba mengganggu sistem pentadbiran sedia ada.

Cukuplah berpolitik, menjatuhkan sesama sendiri, rakyat sudah muak, itulah yang seringkali didengari di kedai kopi di sana sini.

Apa yang rakyat bimbang setiap masa adalah cukupkah duit untuk beli makan untuk keluarga di esok hari?

Bagi pembuat dasar pula, harus fikir solusi kurangkan beban rakyat untuk keharmonian negara.

Terlalu banyak isu yang sedang bermain hari ini, yang bukan mudah jika kita jadi kerajaan.

Isu skandal penyelewengan zakat RM7.2 juta di Negeri Sembilan masih ‘panas’.

Lebih mengejutkan apabila, sumber mendedahkan kakitangan di pusat zakat berpendapatan berlipat kali ganda lebih tinggi daripada mereka yang makan gaji, kerani di pusat zakat bergaji RM6,000 sebulan, pengurus pula RM20,000.

Mereka terima pampasan ratusan ribu daripada kutipan zakat meskipun tak hilang kerja.

Pendapatan dan pampasan kakitangan pusat zakat yang tinggi diperolehi daripada kutipan zakat menambah ‘sakit hati’ rakyat mendengarnya.

Bagaimanapun, kes yang didedah oleh orang awam itu kini sedang disiasat Suruhanjaya Pencegahan Rasuah Malaysia (SPRM) walaupun pernah diklasifikasi No Further Action sebelum ini setelah viral.

Manakala rakyat yang hilang kerja walaupun terima surat kemenangan daripada Jabatan Tenaga Kerja, tetap gagal terima tuntutan gaji kerana majikan sudah tutup syarikat, tutup operasi.

Pendapatan kakitangan yang tinggi diperolehi daripada kutipan zakat yang menambah ‘sakit hati’ rakyat mendengarnya.

Dalam isu berasingan, seorang usahawan wanita secara tipu guna logo Majlis Agama Islam Selangor (MAIS) dan PPIM Distributor untuk kelepet dana awam RM660,000 sedang disiasat.

MAIS mengesahkan kejadian itu dan membuat laporan polis agar tindakan diambil terhadap usahawan dan ‘kumpulannya’.

Bagaimanapun, isu kepentingan rakyat ini dilihat seperti tidak menarik minat Pak Mail dan KJ untuk diulas.

Sedangkan jika suara mereka digunakan untuk isu-isu rakyat sebegeni, ia lebih baik agar hak rakyat tidak terus dirompak dan agensi kawal selia ditambah baik.

Sementelah pula KJ sudah memiliki tugasan rasmi sebagai penyampai radio, adalah lebih mudah untuknya mengetengahkan isu yang menjadi kebimbangan rakyat di pentas nasional.

Bukan terus-menerus menembak parti politik yang pernah menaikkan nama mereka dan menjadikan siapa diri mereka hari ini, walau baik atau buruk dihadapi yang pasti mereka bukanlah kelompok miskin bandar yang ‘struggle’ untuk hidup.

Kata orang, tak boleh terima kasih sekalipun janganlah pula mencela balik kepada mereka yang pernah berbudi.

*Tulisan di atas adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Keputusan Mas Ermieyati kekal Ahli Parlimen Masjid Tanah atau tidak diketahui hari ini

KUALA LUMPUR: Keputusan sama ada Naib Ketua Srikandi Bersatu, Datuk Mas Ermieyati Samsudin kekal sebagai Ahli Parlimen Masjid Tanah atau sebaliknya akan diketahui hari ini.

Ia susulan petisyen difailkan calon Barisan Nasional (BN), Abdul Hakim Abdul Wahid untuk mencabar kemenangan calon Perikatan Nasional (PN) itu di kerusi Parlimen berkenaan atas dakwaan rasuah.

Peguam Amin Othman, yang mewakili Abdul Hakim, mengesahkan hakim Mahkamah Pilihan Raya Melaka, Datuk Abu Bakar Katar, akan membuat keputusan itu pada jam 9 pagi.

Mas Ermieyati kekal Ahli Parlimen Masjid Tanah selepas Mahkamah Tinggi Melaka menolak petisyen difailkan calon BN berkenaan, bagi menafikan kemenangan calon PN itu pada Pilihan Raya Umum ke-15 (PRU15).

Bagaimanapun, Mahkamah Persekutuan memerintahkan petisyen berkenaan dikembalikan kepada Mahkamah Tinggi untuk perbicaraan penuh.

Pada 19 November 2022, Mas Ermieyati mempertahankan kerusi Parlimen berkenaan selepas menewaskan tiga calon lain iaitu Abdul Hakim, Mutalib Uthman (MUDA) dan Handrawirawan Abu Bakar (Pejuang).

Dengan undi majoriti 4,411 berbanding Abdul Hakim, beliau menjadi Ahli Parlimen Masjid Tanah bagi penggal ketiga. – Awani

Author

Media Variasi

View all posts

View all posts


Generasi muda UMNO perlu selesaikan diri dengan perubahan semasa – Bung Moktar

KOTA KINABALU: Ahli UMNO khususnya generasi muda perlu menghayati sejarah perjuangan parti itu seterusnya menyesuaikan diri dengan perubahan semasa bagi membolehkan UMNO kekal relevan dan menjadi pilihan rakyat.

Pengerusi Badan Perhubungan UMNO Sabah, Datuk Seri Bung Moktar Radin berkata, UMNO yang kini menjengah usia 77 tahun bukanlah sebuah parti yang lahir di jalanan tetapi daripada jerih perih pemimpin terdahulu dalam menuntut kemerdekaan sehingga Malaysia menjadi sebuah negara merdeka dan berdaulat.

“Sehingga kini, parti keramat ini masih mampu bertahan,” katanya dalam kenyataan sempena Sambutan Ulang Tahun UMNO Ke-77 hari ini.

Bagaimanapun, beliau berkata UMNO tidak boleh bersandar semata-mata kepada sejarah tetapi mesti menunjukkan bahawa sebagai sebuah parti yang lahir 77  tahun lalu, ia tetap relevan dan menjadi parti pilihan rakyat.

“Kita mesti menyesuaikan diri dengan perubahan persekitaran kerana sehebat manapun kita, jika tidak mahu melakukan perubahan, kedudukan parti ini akan tergugat,” katanya yang juga Ahli Majlis Tertinggi UMNO.

Menurutnya, adalah menjadi keutamaan untuk memperkukuh gerakan parti itu di semua peringkat, selain memperkuat perpaduan ahli dan menterjemah jalinan kerjasama berpasukan antara semua pemimpin bagi memastikan slogan “UMNO dulu, kini dan selamanya” terus relevan.

Dalam konteks UMNO Sabah pula, Bung Moktar berkata, parti yang sudah bertapak selama 33 tahun di Negeri di Bawah Bayu itu telah memberi khidmat terbaik dengan membawa banyak pembangunan dan pembaharuan ke arah kemajuan demi manfaat rakyatnya.

“Selama tempoh 28 tahun menjadi kerajaan di Sabah, banyak pembangunan untuk kesejahteraan rakyat telah UMNO perjuangkan, tiada siapa boleh menafikannya” kata Ketua Bahagian UMNO Kinabatangan itu.

Bung Moktar juga berkata, UMNO Sabah yakin sokongan akar umbi masih kukuh dalam memastikan kesinambungan perjuangan parti itu di Sabah meskipun berdepan pelbagai cabaran termasuk segelintir pemimpinnya bersikap seperti ‘gunting dalam lipatan’.

“Tindakan mereka sedikit pun tidak menggugat kekuatan UMNO Sabah,” tegasnya. – BERNAMA


Peruntukan tambahan RM500 juta atasi masalah air bersih di Kelantan – Anwar

BACHOK: Perdana Menteri, Datuk Seri Anwar Ibrahim hari ini mengumumkan peruntukan tambahan RM500 juta untuk mengatasi masalah air bersih di Kelantan.

Beliau berkata, peruntukan itu adalah hasil daripada perbincangan antara kerajaan persekutuan dengan kerajaan negeri Kelantan sebelum ini.

“Kita bincang dengan kerajaan Kelantan untuk atasi masalah air bersih. Saya kata nak minta banyak sangat tidak boleh.

“Jadi kita mulakan projek, tetapi perlu dikendalikan bersama dan diuruskan mengikut saluran yang betul,” katanya ketika berucap pada Program ‘Temu Anwar Kelantan’ di Universiti Malaysia Kelantan (UMK) Bachok, di sini hari ini, yang turut dihadiri lebih 5,000 penuntut Institut Pengajian Tinggi (IPT) Kelantan.

Media sebelum ini melaporkan Timbalan Perdana Menteri, Datuk Seri Dr Ahmad Zahid Hamidi berkata, kerajaan menyediakan peruntukan berjumlah RM1 bilion kepada Kelantan untuk menyelesaikan masalah bekalan air di negeri itu bermula tahun ini.

Sementara itu seorang pelajar universiti yang ditemui di sini, Nur Syaqirah Abu Bakar berkata, usaha kerajaan membantu untuk mengatasi isu air di Kelantan wajar diberi perhatian, kerana isu bekalan air sering menimbulkan masalah yang amat membebankan kepada pelajar, terutama di kampus.

“Kadang-kadang dalam seminggu ada lima hingga enam kali akan berlaku gangguan air dekat kampus seperti air menjadi keruh dan perlahan. Apabila masalah ini berlaku saya terpaksa masuk lewat sedikit dalam kelas dan ia menganggu pembelajaran saya,” katanya

Bagi peniaga Noor Kartini Awang, 35, tindakan Perdana Menteri memberi peruntukan tambahan untuk selesaikan masalah air di Kelantan menunjukan keprihatinan kerajaan tanpa mengira latar belakang politik dan sebagainya.

“Sangat bagus dan saya rasa gembira dengan pengumuman ini kerana kami rakyat Kelantan sering berdepan dengan masalah bekalan air bersih,” katanya.

Seorang penternak di sini Abdullah Hamid, 63, pula berharap usaha kerajaan membantu negeri Kelantan akan berterusan supaya rakyat dapat menikmati segala kemudahan infrastruktur dan pembangunan seiring dengan kemajuan negara. – BERNAMA


Jangan samakan kavadi dengan beban politik, MU Raja tegur Tok Mat

KUALA LUMPUR: Timbalan Presiden UMNO, Datuk Seri Mohamad Hassan ditegur sebagai tidak faham budaya kaum India dengan menyamakan kavadi dengan beban politik.

Ahli Jawatankuasa Sayap Bersekutu Pusat Parti Bersatu, MU Raja mengulas penularan sebuah video di laman sosial CheguBard Original mengenai komen oleh Mohammad atau Tok Mat, yang merujuk kepada kavadi dengan menyatakan UMNO kalah pada PRU14, antara lainnya kerana pikul kavadi semasa berdepan PRU.

“Jangan hina kepercayaan masyarakat India dengan merujuk memikul kavadi sebagai satu beban.

“Jika tidak faham dengan ritual kaum India, sila rujuk dulu dengan parti komponen anda MIC.

“Persoalan sini adakah beliau merujuk kepada ‘kavadi’ sebagai satu beban?,” luah beliau  yang kecewa apabila seorang pemimpin dalam kalangan masyarakat majmuk di negara ini boleh mengeluarkan kenyataan tanpa berfikir sensitiviti kaum lain di negara ini.

Tambah beliau, masyarakatnya terkejut, kecewa dan marah kerana ini adalah satu penghinaan teruk kepada agama Hindu, sungguh cetek sekali pemahaman beliau menampakkan mengenai adat , budaya dan agama kaum India iaitu kaum ketiga terbesar di negara ini.

“Malah MIC juga sebahagian daripada komponen UMNO. Sepatutnya kenyataan-kenyataan tidak bertanggungjawab seperti ini perlu dielakkan bukan begitu? Saya tidak cabar mana-mana pihak mahupun cari publisiti murahan tetapi ini adalah salah dan ianya perlu diperbetulkan.

“Kita mohon Mohammad Hassan tampil beri penjelasan dan permohonan maaf dengan segera supaya keadaan keruh ini dapat selesai, kita jangan biar perkara ini berpanjangan hingga ganggu gugat keharmonian kita,” katanya kepada media.

MU Raja yang juga pegawai khas kepada Timbalan Menteri Pelancongan, Kesenian dan Kebudayaan, Datuk Seri Dr Santhara Kumar berkata, masyarakat Hindu membayar nazar dengan cara mengambil kavadi dengan penuh ritual, kepercayaan dengan pelbagai harapan.

Jelas MU Raja Ianya tidak sepatutnya digunakan dalam apa juga kempen atau kenyataan seperti ini.

“Ini bukan sesuatu yang boleh dibuat main. Yang ambil kavadi itu berpuasa, banyak pantang larang dan mengabdikan diri kepada Tuhan, adakah mereka perlu dipermainkan? Ini bukan main-main.

“Jangan cuba campur adukkan politik dan agama serta kepercayaan, tolong elak perkara seperti ini,” tegasnya.

Author

Tun Puteh Wanti

View all posts

View all posts


Lelaki lapor polis syak dipukul ketika tonton final Piala FA

PERLAWANAN akhir Piala FA menyaksikan kemenangan Johor Darul Ta’zim (JDT) membenam Kuala Lumpur City (KL City) 2-0 pada Sabtu.

Namun, keterujaan penyokong Harimau Selatan atas kemenangan itu seolah-olah tidak bertahan lama, apabila ada yang cedera ketika menyaksikan perlawanan yang diadakan di Stadium Sultan Ibrahim di Iskandar Puteri, Johor.

Hal ini kerana seorang penonton membuat laporan polis selepas cedera hingga patah hidung akibat dipukul ketika perlawanan itu.

Ketua Polis daerah Iskandar Puteri, Asisten Komisioner Rahmat Ariffin berkata, lelaki berusia 30 tahun itu membuat laporan polis di Balai Polis Sungai Besi di Kuala Lumpur pada pada jam 11.50 pagi Ahad.

“Mangsa mengesyaki dipukul oleh Johor Military Force (JMF).

“Mangsa telah pulang ke Kuala Lumpur dan mendapat rawatan, seterusnya ditahan di wad Hospital Canselor Tuanku Muhriz (HCTM) Universiti Kebangsaan Malaysia (UKM). Keadaan mangsa baik dan stabil.

“Doktor mengesahkan mangsa mengalami kecederaan patah hidung, pendarahan di kepala dan mata kanan serta lebam seluruh badan,” katanya dalam satu kenyataan pada Isnin.

Beliau berkata, kes itu masih dalam siasatan manakala orang ramai yang menyaksikan kejadian dikehendaki tampil ke bahagian siasatan jenayah Ibu Pejabat Polis Daerah (IPD) Iskandar Puteri untuk membantu siasatan.

Tambahnya, kes disiasat di bawah Seksyen 326 kanun keseksaan (cedera parah dengan menggunakan senjata atau benda lain yang berbahaya).

Terdahulu, tular sebuah video memaparkan seorang lelaki ditahan pihak berkuasa keselamatan semasa menyaksikan perlawanan itu.

Difahamkan, penahanan itu dibuat selepas lelaki tersebut melakukan provokasi sejak berada di luar stadium.

Author

Fazleen Safina Abd Jamil

View all posts

View all posts


Populariti bukan jaminan dapat tauliah – Mufti Kelantan

KOTA BHARU: Selepas Selangor mengingatkan supaya individu yang ingin berceramah negeri itu perlu mendapatkan tauliah, Kelantan juga mengambil pendekatan sama.

Mufti Kelantan, Datuk Mohamad Shukri Mohamad memaklumkan penceramah perlu membuat permohonan untuk mendapatkan tauliah daripada pihak majlis agama negeri sebelum menggunakan masjid atau mengadakan ceramah agama bagi mengelakkan tindakan undang-undang.

Katanya, pihak pengurusan masjid perlu memastikan hanya penceramah memiliki tauliah dibenarkan menyampaikan ceramah seperti yang termaktub melalui Seksyen 91 Enakmen Majlis Agama Islam Kelantan (MAIK).

“Setakat ini belum ada individu yang dikesan melakukan kesalahan berkenaan di negeri ini,” katanya.

Beliau berkata demikian kepada pemberita selepas merasmikan Majlis Pelancaran Buku Peringatan 150 Tahun Masjid Muhammadi di sini pada Rabu.

Mohamad Shukri juga menegaskan, populariti juga bukan jaminan penceramah dibenarkan menyampaikan ceramah di masjid.

Media sebelum ini melaporkan, Pengarah Jabatan Agama Islam Selangor (JAIS), Datuk Mohd Shahzihan Ahmad berkata, sebarang ceramah oleh seseorang individu yang diadakan di Selangor tidak boleh bersandarkan kerana ‘public figure’ semata-mata, tetapi perlu mempunyai sijil tauliah penceramah yang diiktiraf pihak berkuasa agensi agama negeri.

Katanya, pihak masjid atau surau juga tidak boleh menjemput individu yang tidak memiliki tauliah mengajar yang diberikan di bawah Seksyen 118 Enakmen Pentadbiran Agama Islam (Negeri Selangor) 2003 Pindaan 2016.

Sebelum ini, pentadbir laman Facebook penceramah bebas, Mohamad Wadi Annuar Ayub dan Ustaz Azhar Idrus mengumumkan bahawa semua ceramah masing-masing di Selangor dibatalkan manakala di Wilayah Persekutuan Kuala Lumpur dan Putrajaya diteruskan.

Ia berikutan penceramah berkenaan tidak mempunyai tauliah mengajar tentang agama Islam di Selangor.

MEDIA VARIASI sebelum ini melaporkan, kategori tauliah punca lambakan pendakwah ‘cap ayam’, ustaz jadian dalam negara.

Ia susulan pendedahan secara bersiri seorang wanita, Norlina A mengenai bekas suaminya yang juga seorang pendakwah memiliki tauliah JAIS, meragui status sijil tauliah kerana mendakwa tiada kelayakan bidang agama, tidak pernah mengikuti pengajian bidang agama secara formal dan isu pematuhan syarat tauliah, baru-baru ini.

Untuk rekod, pendakwah berkenaan, Syed Abdul Rahman Syed Ali Alhadad, yang juga bapa kepada rapper tersohor negara, Altimet.

Turut dilaporkan, Peguam Syarie, Mohd Noor Aizan Md Idrus, menggesa pihak JAIS memperjelaskan kekeliruan dalam masyarakat yang beranggapan seseorang individu yang mempunyai tauliah, boleh meneruskan ceramah sedangkan tauliah yang ditetapkan pihak JAIS ada beberapa kategori bagi mengelakkan kekeliruan dan penyelewengan tauliah.

Author

Tun Puteh Wanti

View all posts

View all posts


Aduan KPDN buatkan peniaga di TikTok ‘gelabah’ – Pengguna bijak

CYBERJAYA: Siapa sahaja yang tidak naik berang apabila barang yang dibeli secara dalam talian sampai di rumah, tidak sama dengan kriteria yang dipaparkan dalam jualan.

Itulah yang dialami oleh seorang pengguna yang membeli tudung bawal batu menerusi jualan di TikTok Live.

Menerusi perkongsian di Facebook Aini Noraini, wanita berkenaan berasa hampa dengan sikap peniaga yang ‘acuh tak acuh’ ketika berniaga.

“Beli tudung bawal batu lima helai di TikTok live. Bila sampai, tudung bawal takde batu. Bukan apa yang di order. Harga pulak berbeza.

“Chat dengan seller kat chat TikTok, seller bagitahu nak pos semula tudung bawal batu.

“Seminggu tunggu, barang tak sampai jugak. Mintak seller nombor tracking, macam-macam alasan,” luahnya di Facebook baru-baru ini.

Dek kerana terlalu geram dengan sikap peniaga, Aini bertindak membuat aduan di Kementerian Perdagangan Dalam Negeri dan Kos Sara Hidup (KPDN) supaya isu berkenaan ketidakjujuran peniaga berniaga ini dapat diselesaikan.

“Pantas tindakan KPDN. Bila maklumat lengkap, esoknya KPDN terus call tanya cerita semua. KPDN buka kertas siasatan dan call seller untuk selesaikan masalah segera sebelum kena saman.

“Seller dah gelabah kena call dengan pegawai KPDN, terus dia pos semula semua tudung batu tu. Siap dengan nombor tracking seller bagi.

“Pegawai KPDN ajar, kalau seller tak pos semula tudung tu, bagitau je KPDN akan proceed dengan saman terus seller call mintak maaf, dia kata parcel hilang dan macam-macam la alasan dia,” kongsinya.

Dalam pada itu, Aini turut mengingatkan para pengguna di luar sana supaya mengambil langkah sama dengan membuat aduan kepada KPDN sekiranya peniaga bertindak sedemikian.

“Siapa yang ada masalah dengan seller dan tak jumpa jalan penyelesaian selepas perbincangan dibuat, boleh terus buat aduan di link ini https://eaduan.kpdn.gov.my/ ,” tulisnya.

Author

Diyana Rahip

View all posts

View all posts


Kerajaan kaji semula masalah dadah

KUALA LUMPUR: Kerajaan akan mengkaji semula pendekatan terhadap masalah dadah selaras dengan perkembangan antarabangsa, dalam usaha mencari penyelesaian yang lebih berkesan dari semua aspek.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, kerajaan melihat penyalahgunaan dadah bukan sahaja sebagai isu jenayah, tetapi isu kesihatan yang memberikan kesan kepada masyarakat dari segi ekonomi, kesihatan, dan sosial.

Sehubungan itu, katanya, kerajaan akan menjalankan kajian undang-undang berkaitan hukuman kesalahan membabitkan penyalahgunaan dadah dari perspektif yang berbeza iaitu dengan merujuk kepada keberkesanan pendekatan berasaskan rawatan perubatan atau secara rehabilitasi yang digunakan oleh negara-negara lain dan mengkaji kebolehlaksanaan pendekatan tersebut di Malaysia.

“Saya mempengerusikan Sesi Perbincangan Kajian Undang-Undang Berhubung Hukuman Mengenai Kesalahan Penyalahgunaan Dadah hari ini, bersama wakil daripada Kementerian Dalam Negeri, Kementerian Pembangunan Wanita, Keluarga dan Masyarakat, Kementerian Kesihatan Malaysia, ahli-ahli akademik serta wakil dari organisasi masyarakat sivil.

“Perbincangan itu bagi membincangkan dan mendapatkan pandangan awal mengenai keperluan kajian undang-undang berhubung hukuman kesalahan berkaitan penyalahgunaan dadah,” katanya dalam satu kenyataan pada Khamis.

Azalina berkata, Kementerian Dalam Negeri, Agensi Antidadah Kebangsaan, Polis Diraja Malaysia, Jabatan Imigresen Malaysia, Jabatan Kastam Diraja Malaysia, Kementerian Kesihatan, Persatuan Mencegah Dadah Malaysia (Pemadam) dan badan-badan bukan kerajaan sudah melakukan usaha yang terbaik dalam menangani isu ini.

Bagaimanapun, katanya, masalah itu tidak dapat diselesaikan dengan berkesan dan seterusnya menjadi punca kepada isu sistemik lain seperti kesesakan penjara dan sistem keadilan jenayah yang terbeban.

“Kerajaan Perpaduan komited untuk memelihara kepentingan golongan-golongan berisiko tinggi dalam perkara ini, seperti golongan terdedah, golongan miskin serta kumpulan belia yang mudah dipengaruhi.

“Sesi libat urus lanjutan berkaitan perkara ini termasuk perbincangan kumpulan berfokus akan dikendalikan oleh Timbalan Menteri Undang-Undang (Undang-Undang dan Reformasi Institusi),” katanya.

Author

Fazleen Safina Abd Jamil

View all posts

View all posts


Edar dadah: Penjual sarang burung terlepas hukuman gantung

PUTRAJAYA: Seorang bekas penjual sarang burung terlepas hukuman gantung selepas Mahkamah Rayuan di sini mengetepikan sabitan dan hukuman mati atas dua tuduhan mengedar dadah.

Panel tiga hakim yang dianggotai Hakim Mahkamah Rayuan Datuk Datuk Seri Kamaludin Md Said dan Datuk Wira Ahmad Nasfy Yasin serta Hakim Mahkamah Tinggi Mohamed Zaini Mazlan membenarkan rayuan Tan Chen Xing selepas mendapati terdapat merit dalam rayuannya.

Dalam keputusan mahkamah itu, Hakim Kamaludin yang mengetuai panel berkata sabitan Tan untuk mengedar dadah tidak selamat untuk dikekalkan selepas Hakim Mahkamah Tinggi mendapati tiada penemuan komprehensif ke atas bukti.

Mahkamah juga mengetepikan sabitan Tan dan hukuman penjara ke atas dua tuduhan memiliki 0.06 gram nimetazepam dan 299.2 gram racun phenazepam tanpa lesen yang sah.

Bagi pertuduhan mengedar dadah, Tan didakwa mengedar 361.8 gram ketamin dan 156.52 gram methamphetamine.

Tan didakwa melakukan kesalahan itu di kondominium di Lebuh Minden 1, Gelugor, Pulau Pinang pada 4 petang 10 Nov, 2016.

Pada 2020, Mahkamah Tinggi Pulau Pinang mendapati Tan bersalah atas pertuduhan tersebut dan beliau dijatuhkan hukuman mati kerana mengedar dadah.

Bagi kesalahan memiliki nimetazepam pula, Tan dijatuhkan hukuman penjara dua tahun dan satu tahun kerana memiliki phenazepam.

Peguam Hussaini Abdul Rashid yang mewakili Tan dalam hujahnya berkata Hakim Mahkamah Tinggi gagal untuk mempertimbangkan bahawa terdapat lima individu yang mendiami kondominium itu dan bukan anak guamnya sahaja yang mempunyai akses kepada premis tersebut.

Beliau berkata Tan tinggal di bilik ketiga rumah itu dan bukan di bilik pertama di mana dadah dadah itu ditemukan.

Hussaini berkata anak guamnya dikehendaki ke penjara semula untuk menjalani 10 sebatan sebelum dia dibebaskan.

Beliau berkata Tan dijatuhkan hukuman penjara lima tahun dan 10 sebatan oleh Mahkamah Sesyen selepas dia mengaku bersalah memiliki dadah di dalam poketnya.

Hussaini berkata Tan telah lengkap menjalani hukuman penjaranya tetapi belum menjalani hukuman sebatan itu. – BERNAMA


RoS lulus usul jawatan Presiden, Timbalan Presiden tidak dipertandingkan – Presiden UMNO

GEORGE TOWN: Jabatan Pendaftaran Pertubuhan (RoS) telah meluluskan usul tambahan yang diluluskan pada Perhimpunan Agung UMNO (PAU) 2022, supaya jawatan presiden dan timbalan presiden tidak dipertandingkan pada pemilihan parti itu tahun ini.

Presiden UMNO, Datuk Seri Dr Ahmad Zahid Hamidi berkata, UMNO telah menerima surat daripada Menteri Dalam Negeri, Datuk Seri Saifuddin Nasution Ismail mengenai keputusan RoS itu semalam.

“Surat dari Menteri Dalam Negeri semalam adalah mengenai pemberitahuan keputusan pengecualian daripada pematuhan Seksyen 13 (1)(c) (14) melalui Seksyen 70 Akta Pertubuhan 1966 (Akta 832), berhubung keputusan usul tambahan yang telah diluluskan dalam PAU 2022 berkaitan jawatan presiden dan timbalan yang tidak dipertandingkan dalam pemilihan parti akan datang,” katanya pada sidang media selepas hadir pada Majlis Pengenalan Calon UMNO Pulau Pinang di sini hari ini.

Menurut Timbalan Perdana Menteri surat daripada Kementerian Dalam Negeri (KDN) itu memaklumkan bahawa Menteri Dalam Negeri telah memutuskan memberikan pengecualian kepada Seksyen 13(1)(c)(14) melalui Seksyen 70 Akta Pertubuhan 1966 Akta 832 berhubung usul tambahan.

Beliau berkata, surat dari KDN itu adalah satu keabsahan bahawa jawatan presiden dan timbalan presiden UMNO disahkan tidak dipertandingkan.

“Ini kerana semua klausa dalam Perlembagaan parti juga turut diikuti oleh pengerusi tetap,” katanya.

Ahmad Zahid berkata, surat itu juga memberi pengesahan bahawa apabila RoS melakukan siasatan maka keputusan KDN mengikut Seksyen Perkara 70 Akta Pertubuhan 1966, adalah berkuat kuasa sepenuhnya dan memberikan keabsahan dua jawatan tertinggi itu tidak dipertandingkan.

Dalam pada itu, beliau berkata semua ahli-ahli harus memberikan keutamaan dalam memperkukuhkan parti dan mempertahankan Kerajaan Perpaduan yang merupakan sebahagian daripada parti UMNO.

“Kerajaan yang ada ini mesti dipertahankan kerana UMNO sebahagian kerajaan yang ada…agenda yang boleh menggugat kerajaan dan jangan pilih tokoh-tokoh yang boleh menggugat kerajaan,” katanya.

Beliau juga mengingatkan semua pewakilan UMNO supaya tidak berkempen sehingga hilang kelayakan atau mana-mana yang menang, kemenangan boleh dibatalkan.

Pemilihan UMNO diadakan bermula pada 1 Feb hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pergerakan Pemuda serta Pergerakan Puteri Cawangan ialah dari 1 hingga 26 Februari ini.

Selain itu, Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan Exco Wanita, Exco Pergerakan Pemuda dan Exco Pergerakan Puteri UMNO Pusat bakal diadakan serentak di seluruh negara pada 11 Mac ini.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula akan diadakan serentak di seluruh negara pada 18 Mac.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pekerja kilang didakwa bunuh pesara

MELAKA: Seorang pekerja kilang didakwa di Mahkamah Majistret Ayer Keroh di sini hari ini terhadap pertuduhan membunuh seorang pesara, Februari lepas.

Syafiq Raj Kalai Selvan, 27, mengangguk faham ketika pertuduhan dibacakan di hadapan Majistret Nabilah Nizam, namun tiada pengakuan direkodkan kerana kes bunuh di bawah bidang kuasa Mahkamah Tinggi.

Syafiq bersama seorang lagi didakwa menyebabkan kematian Sa’adon Sahat, 57, di belakang bangunan premis tiga tingkat, Jalan PPM 4, Plaza Pandan Malim antara 2.44 pagi hingga 3.10 pagi pada 27 Feb lalu.

Dia didakwa mengikut Seksyen 302 Kanun Keseksaan dan dibacakan bersama Seksyen 34 kanun sama yang membawa hukuman mati, jika sabit kesalahan.

Pendakwaan dikendalikan Timbalan Pendakwa Raya J. Banusha manakala tertuduh diwakili peguam R. Ryshinah.

Mahkamah menetapkan 22 Jun depan untuk sebutan semula kes.

Media sebelum ini melaporkan mangsa dilanggar dengan kereta dan diseret kira-kira 20 meter oleh dua pemuda selepas mangsa menegur mereka memasang lagu terlalu kuat di dalam kereta sehingga mengganggu keamanan setempat. – BERNAMA


Pemuda UMNO saman fitnah Malaysiakini, Astro Awani RM50 juta

KUALA LUMPUR: Pergerakan Pemuda UMNO, sudah pun mengemukakan surat tuntutan saman pemula RM50 juta kepada dua agensi media tempatan, berhubung dakwaan fitnah terhadap Mesyuarat Biro Politik, Isnin minggu lalu.

Peguam UMNO sudah pun menghantar surat saman fitnah kepada Malaysiakini dan Astro Awani masing-masing RM25 juta.

Perkara itu dijelaskan oleh Ketuanya, Datuk Dr Asyraf Wajdi Dusuki melalui kenyataan di hantaran Facebook rasminya, tengah malam tadi.

Katanya, ia berikutan ramai pihak bertanyakan status saman terhadap Malaysiakini dan Astro Awani yang mengeluarkan berita fitnah terhadap UMNO.

“Jika ada mana-mana lagi pihak termasuk individu yang memfitnah UMNO dengan apa juga bentuk laporan, komentar atau berita palsu, saya dan Pemuda UMNO tidak akan teragak-agak untuk mengambil tindakan serupa.

“Sudah tiba masanya untuk bertindak lebih agresif melalui saluran undang-undang dibuat kerana UMNO sudah lama bersikap ‘gentleman’, membiarkan sahaja fitnah berlegar sehingga mencetuskan persepsi negatif yang memudaratkan parti dan seluruh warga pendokongnya,” tulisnya.

Pemuda UMNO melalui Asyraf Wajdi sebelum ini sudah berbincang dengan Presiden parti untuk memulakan saman fitnah membabitkan dakwaan yang dibangkitkan oleh Malaysiakini dan Awani.

Kedua-dua agensi media itu menerbitkan kenyataan daripada sumber tidak sahih terhadap hasil Mesyuarat Biro Politik UMNO, di Pusat Dagangan Putra (WTC), Isnin minggu lalu.

Author

Fhatihah Zakinan

View all posts

View all posts


SpaceX lancar stesen angkasa komersial pertama pertengahan 2025

WASHINGTON: SpaceX pada Rabu mengesahkan ia menandatangani kontrak untuk melancarkan stesen angkasa komersial pertama di dunia.

Syarikat berkenaan turut akan melakukan penerbangan angkasa lepas dikendalikan manusia sejurus selepas melancarkan stesen itu ke orbit selewat-lewatnya Ogos 2025, lapor United Press International (UPI) memetik kenyataan SpaceX.

Stesen angkasa Haven-1 sedang dibangunkan oleh Vast, sebuah syarikat aeroangkasa persendirian berpangkalan di Long Beach, California.

“Misinya adalah untuk menyumbang kepada masa depan yang berbilion manusia hidup dan berkembang maju di angkasa, masa depan populasi manusia dan sumber kita berkembang jauh melebihi imaginasi semasa kita,” menurut kenyataan itu.

Vast dibiayai sepenuhnya oleh bilionair yang juga pengasas serta Ketua Pegawai Eksekutif syarikat, Jed McCaleb.

SpaceX akan menggunakan roket Falcon 9 untuk membawa stesen Haven-1 ke orbit.

Kru SpaceX kemudiannya akan menggunakan kapal angkasa Dragon yang boleh diguna semula syarikat itu untuk sampai ke stesen angkasa dan berada di orbit sehingga 30 hari.

SpaceX juga akan menyediakan latihan kru, serta sut angkasa dan latihan masuk dan keluar kapal angkasa selain menjalankan simulasi misi sebagai sebahagian daripada perjanjian dengan Vast.

Pemilihan kru sedang dijalankan dan mereka yang terpilih akan diumumkan kemudian. – BERNAMA-UPI